
Sažetak 

Izbor i imenovanje biskupa u Katoličkoj crkvi bio je od pam¬ 
tivijeka veoma kompleksan i crkveno-politički veoma osjet¬ 
ljiv predmet. Zaposjedanjem BiH 1878. godine te uvođenjem 
nove pravne, gospodarske i administrativne uprave, Austro¬ 
ugarska je stvorila i nove odnose između države i vjerskih 
zajednica na području BiH. Poslije dvogodišnjih pregovo¬ 
ra između Beča i Rima potpisana je 8. lipnja 1881. u Rimu 
Konvencija između Svete Stolice i Austro-Ugarske, kojom 
su preuređeni državno-crkveni odnosi u Katoličkoj crkvi u 
BiH. U Konvenciji sa Svetom Stolicom bilo je mnogo povije¬ 
snih, pravnih, političkih i međunarodnih promjena te crkve- 


* Rad se zasniva na konzultaciji Kućnoga, dvorskog i državnog 
arhiva u Beču, Arhiva BiH u Sarajevu, Vatikanskoga tajnog ar¬ 
hiva i Arhiva Svetoga Zbora za širenje vjere (Propaganda fide) u 
Rimu. 


109 



PETAR VRANKIĆ - IZBORI I IMENOVANJA BISKUPA U HERCEGOVINI... 

no-pravnih novosti u usporedbi s vremenima četiristoljetne 
okupacije Osmanskoga Carstva i duge ugnjetavačke islamske 
politike, simbolizirane u Milodraškoj Ahd-nami iz 1463. go¬ 
dine, kao i u usporedbi s vladavinom misijskoga prava, koji su 
bili na snazi u BiH do 1878., odnosno do 1881. godine. Među 
tim novostima posebno mjesto zauzimao je, svakako, privile¬ 
gij imenovanja katoličkih biskupa. U ovome kratkom prilogu 
prikazan je državno-pravni i crkveno-pravni proces izbora i 
imenovanja prvoga biskupa u Hercegovini, fra Paškala Bu- 
conjića, po duhu spomenute Konvencije. U svojim trostru¬ 
kim funkcijama, apostolskoga vikara u Hercegovini, biskupa 
mostarsko-duvanjskoga te konačno apostolskoga upravitelja 
trebinjsko-mrkanskoga, na koje je sukcesivno bio imenovan, 
najjasnije se očituje crkveno-državni karakter kako recepcije 
tako i realizacije potpisane Konvencije u Hercegovini. Buco- 
njić, hercegovački franjevac, et pleno sensu crkveni čovjek i 
redovnik, zahvaljujući svome ugledu i vještini, uživao je veli¬ 
ko povjerenje kod Zemaljske vlade u Sarajevu, kod Zajednič¬ 
koga ministarstva financija u Beču i kod Cara osobno. Autor 
ne ulazi, namjerno, u ljudski, duhovni, redovnički, svećenič¬ 
ki, pastoralni i biskupski profil fra Paškala Buconjića, najma¬ 
nje u njegov odnos s dijecezanskim klerom, on to prepušta 
trenutačno drugim promatračima i istražiteljima. On nastoji 
prvenstveno prikazati kako biskup Buconjić uspijeva u skoro 
svim svojim biskupskim planovima s novom državnom vla¬ 
šću, ali isto tako on ukazuje kako Austro-Ugarska u Buco- 
njiću nalazi svoga najvjernijega katoličkog partnera u BiH i 
najpogodniju duhovnu osobu za promicanje njezinih crkve¬ 
no-državnih nauma s Katoličkom crkvom u Hercegovini. 

Ključne riječi: Hercegovina, Apostolski vikarijat u Hercegovini, 

Mostarsko-duvanjska biskupija, Trebinjsko-mrkanska biskupi¬ 
ja, Konvencija između Svete Stolice i Austro-Ugarske, Apostol¬ 
ska bula Ex hac augusta Lava XIII., fra Paškal Buconjić. 

Uvod 

Za vrijeme četrdesetogodišnje austro-ugarske vladavine u BiH došlo je 
dvaput do biskupskoga izbora i imenovanja u Hercegovini. Fra Paškal 
Buconjić, hercegovački franjevac, bio je najprije izabran i imenovan u si¬ 
ječnju 1880. godine apostolskim vikarom u Hercegovini, a u listopadu 
1881. godine bio je izabran i imenovan prvim mostarsko-duvanjskim bi¬ 
skupom. Gotovo deset godina kasnije, u srpnju 1890. godine, imenovao 
ga je papa Lav XIII., uza suglasnost cara Franje Josipa, apostolskim upra¬ 
viteljem Trebinjsko-mrkanske biskupije pro tempore (privremeno). Poslije 
njegove smrti u prosincu 1910. godine uslijedila je poduža upražnjenost 


no 

biskupske stolice u Mostaru (sedes vacans ). Istom, u veljači 1912. godine 
bio je izabran i imenovan novi mostarsko-duvanjski biskup fra Alojzije 
Mišić, franjevac Bosne Srebrene. U ovome prilogu autor pokušava prika¬ 
zati trostruki izbor i imenovanje fra Paškala Buconjića u Hercegovini u 
svjetlu crkveno-pravnih i crkveno-državnih odnosa toga vremena. 

1. Izbori i imenovanja biskupa Buconjića 

1.1. Povijesno-pravni preduvjeti 

Izbor biskupa u Katoličkoj crkvi bio je i ostao veoma složen crkveno- 
pravni, a u nekim zemljama i državno-pravni proces. Zaposjednućem 
Bosne i Hercegovine 1878. godine i potpisivanjem Konvencije između 
Austro-Ugarske i Svete Stolice 8. lipnja 1881. u Rimu, stvoreni su držav¬ 
no-pravni i crkveno-pravni uvjeti za biskupska imenovanja u novoza- 
posjednutim zemljama BiH. 1 Do tada je za Crkvu u BiH vrijedilo izvan¬ 
redno (misijsko) pravo, koje je bilo uvedeno osnivanjem Apostolskoga 
vikarijata 1735. godine te je predviđalo, garantiralo i štitilo izvanredno 
crkveno stanje i na postojeća misijska crkvena sjedišta promoviralo apo¬ 
stolske vikare. 2 Osim izvanredne crkvene jurisdikcije apostolskih vikara 


1 Konvencija (Ugovor) između Svete Stolice i Austro-Ugarske od 8. lipnja 1881. 
ostao je do danas dokument historijskih dimenzija za Katoličku crkvu u BiH. 
Potpisao ga je kardinal državni tajnik, Jacobini i austro-ugarski veleposlanik pri 
Svetoj Stolici, grof Paar. Konvencija je, kao i svaki drugi međudržavni i međuna¬ 
rodni ugovor, kompromisno rješenje dviju zainteresiranih strana. I osim davanja 
privilegija Caru od Svete Stolice, da može imenovati nadbiskupa, biskupe i kano¬ 
nike u BiH na isti način kao u cijeloj Carevini, Konvencija je bila velik dobitak za 
Katoličku crkvu u BiH. Ona je služila do danas i služi još uvijek kao predložak za 
sve važnije crkveno-državne ugovore glede Katoličke crkve u BiH. Usp. HHStA 
Wien, Adm. Reg. F27/40. Nr. 84; Angelo Mercati (prir.), Raccolta di concor- 
dati su materie ecclesiastiche tra la Santa Sede e le autoritd civili 1098-1914, I., 
Tipografia poliglotta vaticana, Citta del Vaticano, 1954., str. 1014-1015; Berislav 
Gavranović, Uspostava redovite katoličke hijerarhije u Bosni i Hercegovini 1881. 
godine. Prilog političkoj historiji Austro-Ugarske Monarhije na Balkanu, Beograd, 
1935., str. 196-202; Đuro Koksa, "Uspostava redovite hijerarhije u BiH 1881.", u: 
Petar Babić - Mato Zovkić (prir.), Katolička Crkva u Bosni i Hercegovini u XIX 
i XX stoljeću, (Studia Vrhbosnensia - 1), Vrhbosanska visoka teološka škola, Sa¬ 
rajevo, 1986., str. 21-60; Petar Vrankić, Religion und Politik in Bosnien und der 
Herzegovvina (1878-1918), Ferdinand Schoningh, Paderborn, 1998., str. 469-472. 

2 Bono Vrdoljak, Apostolski vikarijat u Bosni: 1735-1881, Doktorska disertacija u 
Ljubljani, Visoko, 1961.; Petar Vrankić, La Chiesa cattolica nella Bosnia ed Er- 
zegovina al tempo del vescovofra Raffaele Barišić (1832-1863), Pontificia Universita 
Gregoriana Editrice, Roma, 1984., str. 55-64; Isti, Religion und Politik, str. 321-336. 
Nastanak misijskoga prava usko je povezan s kolonijalnom ekspanzijom krajem 15. 
i početkom 16. stoljeća te na poseban način s osnivanjem, širenjem i jačanjem Sve¬ 

u Bosni (1735.-1881.), u Hercegovini (1846.-1881.), postojala je cijelo vri¬ 
jeme i redovna biskupska jurisdikcija u Trebinjsko-mrkanskoj biskupiji, 
koja nije bila ugašena za vrijeme osmanlijskoga zaposjednuća. * * 3 

Zahvaljujući dugim i napornim pregovorima između Beča i Rima te 
potpisivanju Konvencije između Svete Stolice i Austro-Ugarske od 8. 
lipnja 1881. u Rimu, mogao je papa Lav XIII. apostolskom bulom Ex 
hac augusta Principis Apostolorum cathedra ("S ovog uzvišenog prije¬ 
stolja apostolskog Prvaka") od 5. srpnja 1881. ponovo uspostaviti redo¬ 
vitu hijerarhiju u BiH. 4 No, dok se u hrvatskoj historiografiji, osobito 
onoj bosansko-hercegovačke proveniencije, posebno ističe, slavi, citira 
i prenaglašava Papina bula Ex hac augusta, istovremeno se podcjenjuje 
ili se uopće ne poznaje značenje i uloga sklopljene Konvencije, ovoga, za 
Katoličku crkvu u BiH, fundamentalnoga međunarodnog ugovora, čiji 
je okvir i duh do danas ostao na snazi. 5 Prije svega, treba jasno reći i pri¬ 
znati: Sve što je papa Lav XIII. bulom Ex hac augusta dokinuo, podigao, 
ustanovio i proglasio, nije činio, kako se obično misli, piše i dalje prepi¬ 
suje ex plenitudine potestatis suae, nego duhom i snagom Konvencije u 
kojoj stoji: "Sveti Otac će pristupiti ponovnoj uspostavi crkvene hijerar- 


toga Zbora za širenje vjere (Kongregacije Propagande) poslije 1622. godine. O po- 

četcima misijskoga prava može se više saznati u novijim radovima. Usp. Roberto 
Sartor, Le convenzioni tra ii vescovo diocesano e ii superiore di un Istituto missiona- 
ria a norma del can. 790, § 1, 2 0 del CIC, Editrice Pontificia Universita Gregoriana, 
Roma, 2011., str. 11-40; Julio G. Arcia Martin, La formazione del diritto missio- 
nario durante ii sistema tridentino (1563-1917), Marcianum Press, Venezia, 2013. 

3 Usp. Bazilije Pandžić, De diocesi Tribuniensi et Mercanensi, Roma, 1952.; Isti, 
"Trebinjska biskupija u tursko doba", u: Ivica Puljić (prir.). Tisuću godina Tre- 
binjske biskupije, (Studia Vrhbosnensia - 2), Vrhbosanska visoka teološka škola, 
Sarajevo, 1988., str. 91-122; P. Vrankić, Religion und Politik, str. 337-338. 

4 Osim originalnoga latinskog teksta sačuvanoga u arhivima Rima, Beča, Sarajeva 
te pojedinim biskupijskim arhivima BiH, postoje i hrvatski prijevodi od kojih je 
najstariji iz 1883. godine, kojega je učinio i objavio nadbiskup Stadler u popisu 
svećenstva i župa. Svi noviji prijevodi svjesno su ili podsvjesno prešućena kopija 
ovoga prvog prijevoda. Usp. Imenik klera i župa Nadbiskupije Vrhbosanske i Bi¬ 
skupije Banjalučke za godinu 1883. Sarajevo, 1883., str. 4-20; Leon XIII., Ex hac 
augusta. Litterae apostolicae quibus hierarchia episcopalis in Bosnia et Herzego- 
vina instituitur - Apostolsko pismo kojim se ustanovljuje biskupska hijerarhija u 
Bosni i Hercegovini, Biskupska konferencija Bosne i Hercegovine, Sarajevo, 2006. 

5 "Dopo che l'Amministrazione della Bosnia e dell'Erzegovina e stata assunta dal 
Governo di S. Maesta Imperiale e reale Apostolica, la Santa Sede ed ii Governo 
stesso hanno riconosciuto la necessita di provvedere agli interessi religiosi ed ai 
bisogni spirituali di quelle provincie, mediante un'organizzazione ecclesiastica, 
che meglio corrisponda alla nuova condizione di cose e renda piu libero e piu fru- 
ttuoso l'esercizio dell'alta missione della Chiesa a beneficio di quelle popolazioni." 
A. Mercati, Raccolta di concordati, str. 1014. 

hije u Bosni i Hercegovini." 6 Samo u duhu i na temelju ove Konvencije 
mogao je Lav XIII. osnovati vrhbosansku crkvenu pokrajinu (metropo- 
liju) s jednom nadbiskupijom i tri biskupije. Srednjovjekovna Bosanska 
biskupija nije bila time dokinuta nego je bila uzdignuta na stupanj nad¬ 
biskupije s naslovom Vrhbosna, sa sjedištem u Sarajevu. 7 

U Vrhbosanskoj nadbiskupiji, po Konvenciji, trebao se podići prvostolni 
kaptol s četiri kanonička mjesta uz godišnju dotaciju od 2000 forinti po 
osobi. U istoj nadbiskupiji moralo se podići pokrajinsko sjemenište za odgoj 
svjetovnoga svećenstva iz cijele metropolije. 8 Novoodgojeni svjetovni sve¬ 
ćenici trebali su vršiti svoju svećeničku službu i dušobrižničku brigu zajed¬ 
no s redovničkim svećenstvom, kojemu je trebalo iskazivati dužno pošto¬ 
vanje zbog njegovih povijesnih zasluga za Crkvu. 9 Vlada je stavila potrebna 
sredstva na raspolaganje za podizanje i uzdržavanje ovoga zavoda. 10 


6 "II Santo Padre procedera al ristabilimento della gerarchia ecclesiastica nella Bo- 
snia ed Erzegovina." Isto. 

7 Leonis XIIIPontificis Maximi Acta, II, Romae, 1882., str. 288-312. 

8 U Konvenciji nema neposrednoga spomena podizanja maloga (dječačkog) sjeme¬ 
ništa u BiH. Dječačko sjemenište u Travniku osnovano je na temelju carske odluke 
od 5. studenoga 1881., koju je Zajednički ministar financija, Szlavy, saopćio nad¬ 
biskupu Stadleru 19. prosinca 1881. Usp. ABiH Sarajevo, Pras. BH, Z1208/1881.; 
Pras. BH 1542/1910. Ovaj nedostatak Konvencije, kojega nitko prije 1910. godine 
nije izravno primijetio i javno iznio, koštao je nadbiskupa Stadlera od 1910. do 
1914. godine mnogo truda, napora i straha, jer se prijetilo zatvaranjem gimna¬ 
zije i sjemeništa u Travniku. Dječačko sjemenište u Travniku, ne bez isusovačke 
krivice, bilo je proglašeno jezuitskom gimnazijom i na prijedlog Bosansko-her- 
cegovačkoga sabora i uz potporu bosanskih franjevaca bilo je zaključeno, da se 
subvencija za Travničko sjemenište drastično smanji i ušteđena sredstva prenesu 
na Franjevačko sjemenište/gimnaziju u Visokom. Odluci bh. sabora, Zemaljske 
vlade i Zajedničkoga ministarstva financija u Beču usprotivio se car Franjo Josip. 
Sjemenište u Travniku bilo je spašeno, jer je Car smatrao da se odluka Sabora i 
Vlade protivi Konvenciji između Svete Stolice i Austro-Ugarske. Usp. Feo As- 
hley Nicoll, Anton Puntigam S. J. Leben und Wirken eines Jesuiten in Bosnien, 
Philosophische Dissertation, Wien, 1970., str. 140-141; P. Vrankić, Religion und 
Politik, str. 726. 

9 "NellArcidiocesi di Sarajevo verra aperto per ora e senza ritardo un Seminario 
provinciale che soddisfi ai bisogni non solo dellArcidiocesi, ma ancora delle altre 
diocesi suffraganee, affinche per questo mezzo si formino abili soggetti del Clero 
secolare, che si occupino alacremente del sacro ministero e nella cura delle anime 
insieme al Clero regolare, cui, attesi i lunghi servigi prestati alla Chiesa, sono da 
usarsi i dovuti riguardi." A. Mercati, Raccolta di concordati, str. 1015. 

10 "Ii Governo di Sua Maesta Imperiale e Reale Apostolica fornira i mezzi occorrenti 
a tale istituto." Isto. 

Na prostoru Bosne, osim Vrhbosanske nadbiskupije, po Konvenciji bila je 
osnovana i Banjolučka biskupija s apostolskim upraviteljem, u nadi da će 
osnivanje biskupije pomoći podizanju i ostalih potrebnih institucija. 11 

U Hercegovini, gdje su odnosi bili mnogo jasniji i želje skromnije, prijedlo¬ 
zi apostolskih posjetitelja i Rimskih kongregacija bili su potpuno usvojeni, 
i u Konvenciji potvrđeni. Prije svega odlučeno je podizanje nove biskupije u 
gradu Mostaru, koja će nositi ime ovoga grada. 12 Biskupija u Mostaru, koju 
će papa LavXIII. preimenovati u Mostarsko-duvanjsku biskupiju, obuhva¬ 
ćala je područje Apostolskoga vikarijata u Hercegovini, osnovanoga 1846. 
godine. U njezin naslov uključio je Lav XIII. i staru Duvanjsku biskupiju, 
koja se prvi put spominje 591. godine. 13 1 dalje je sačuvana najstarija posto¬ 
jeća biskupija na području BiH, Trebinjska, te je i nadalje bila povjerena na 
upravu dubrovačkome biskupu, dok se drukčije ne bude odlučilo između 
Beča i Svete Stolice. 14 Konvencija je predviđala istovremeno podizanje stol¬ 
noga kaptola u Mostaru, ukoliko prilike to budu dopustile. 15 

Prema spomenutoj Konvenciji ostvaren je dobar i uravnotežen kompro¬ 
mis glede broja biskupija. Nova katolička crkvena pokrajina u BiH imala 
je nadbiskupiju sa sjedištem u Sarajevu i tri područne biskupije, jednu 
u Bosni i dvije u Hercegovini. Na temelju Konvencije vrhbosanska nad¬ 
biskupska stolica bila je dotirana godišnje s 8000, mostarska biskupska 
stolica sa 6000 i ona banjolučkoga upravitelja s 3000 forinti iz proračuna 
Zemaljske vlade u Sarajevu. Dubrovački biskup, kao apostolski upravi¬ 
telj Trebinjske biskupije, bio je dotiran kao i drugi biskupi Zadarske me¬ 


11 "Contemporaneamente si erigera in Banjaluka una sede vescovile suffraganea di 
Sarajevo. Sua Santita per altro la fara governare provvisoriamente da un Ammi- 
nistratore Apostolico con carattere vescovile, nell'intento che si vada preparando 
convenientemente la fondazione degli istituti necessari ad una ben regolata dio- 
cesi." Isto, str. 1014. 

12 "Nell'Erzegovina si erigera un vescovato nella citta di Mostar, che ne prendera ii 
nome." Isto. 

13 Usp. Opći šematizam Katoličke Crkve u Jugoslaviji, Zagreb, 1975., str. 386. Ovdje 
ne mogu slijediti novija mišljenja pojedinih hrvatskih povjesničara. Usp. Ante 
Škegro, Na rubu opstanka. Duvanjska biskupija od utemeljenja do uključenja u 
Bosanski apostolski vikarijat. Hrvatski institut za povijest - Dom i svijet, Zagreb, 
2002., str. 130-132. 

14 "La diocesi di Trebinje continuera ad essere amministrata dal Vescovo di Ragusa 
fino a che fra la Santa Sede ed ii Governo di Sua Maesta Imperiale e reale Aposto- 
lica siano si presi speciali accordi per una nuova sistemazione della medesima." A. 
Mercati, Raccolta di concordati, str. 1014. 

15 "Essendo necessario che anche ii Vescovo di Mostar sia circondato dal suo Ca- 
pitolo, ne viene ammessa in principio la erezione, la quale avra effetto appena le 
circostanze lo permetteranno." Isto. 

tropolije iz proračuna Zemaljske vlade za Dalmaciju. Gledajući brojčano 
stanje vjernika u BiH može se primijetiti sljedeće: Katolici u BiH, koji su 
1879. godine po prvom službenom zemaljskom popisu stanovništva imali 
209.391 duša ili 18,08 % cijeloga stanovništva, bili su s četiri predviđene 
biskupije više nego zadovoljavajuće opskrbljeni, premda se u ono doba u 
Posavskoj (Posavini) veoma osjećala udaljenost od nadbiskupskoga sjedi¬ 
šta u Sarajevu. No ni danas, poslije 135 godina, nije Posavska postala bliža 
Sarajevu niti se Sarajevo približilo Posavskoj. 16 

Usporedivši broj vjernika i broj biskupija/eparhija i zbroj svih dotacija 
kako kod katolika tako i kod pravoslavaca na početku austro-ugarskoga 
zaposjednuća, dolazi se do saznanja daje Konvencija između Svete Stolice 
i Austro-Ugarske bila kudikamo povoljnija za Katoličku crkvu nego što je 
to bila Konvencija između Beča i Fanara za Pravoslavnu crkvu u BiH. 

Austro-Ugarska kao pravna država preuzima svoje obveze prema za¬ 
tečenim konfesijama i religijama u novozaposjednutim pokrajinama, 
BiH, i sklapa s njihovim vrhovnim vjerskim poglavarima konkorda¬ 
te, konvencije ili ugovore po kojima se regulira njihov vjerski život ad 
extra. Predodžbe vjerskih poglavara: biskupa, metropolita, muftija, re- 
isu-l-uleme, patrijarha i pape često se nisu poklapale s interesom libe- 
ralno-postjozefinistički uređene države, kakva je bila Austro-Ugarska. 
Ukoliko nije bilo moguće naći jedan zdravi interni kompromis između 


16 Usp. K. und K. Gemeinsames Finanzministerium (prir.), Bericht uber die 
Verwaltung von Bosnien und der Hercegovina 1906, Wien, 1906., str. 144-147; P. 
Vrankić, Religion und Politik, str. 469-474. Istovremeno, pravoslavni kršćani, 
koji su 1879. godine po istom popisu imali 496.485 duša ili 42,88 % ukupnoga sta¬ 
novništva, zadržali su tri već postojeće eparhije. Za njih je prema Konvenciji od 
28. ožujka 1880. između Ekumenskoga patrijarhata u Carigradu i Austro-Ugar- 
ske bilo utvrđeno da se zadržavaju tri zatečene metropolije (eparhije) Zvorničko- 
tuzlanska, Zahumsko-hercegovačka te Dabro-bosanska sa sjedištem u Sarajevu. 
Premda su ove tri eparhije, po grčkoj tradiciji imale naslov metropolije, samo je 
Dabro-bosanska eparhija u doba austrougarske vladavine bila uzdignuta na rang 
prave metropolije i tako bila i dotirana. Usp. K. und K. Gemeinsames Finanzmi¬ 
nisterium (prir.), Bericht uber die Vervvaltung von Bosnien und der Hercegovina 
1906, str. 131-135; P. Vrankić, Religion und Politik, str. 122-132. 

zainteresiranih strana, nadvladao je gotovo uvijek državni raison, koji 
nije poštedio ni katolike, ni pravoslavce, ni muslimane, 17 ni Židove. 18 

Uza sve gore spomenuto, Konvencija je jasno definirala i biskupska 
imenovanja u BiH koja su odgovarala novom državnom i crkvenom 
uređenju, što je donekle predmet ovoga kratkog prikaza. U Konvenciji 
stoji: Sveti Otac, rimski biskup, iskazujući puno povjerenje i zahvalnost 
Apostolskome veličanstvu, caru i kralju, koji svojim zalaganjem i veli¬ 
kodušnošću tako djelotvorno pridonosi dobru i rastu Crkve, podijelio 
mu je povlasticu (privilegij) imenovanja nadbiskupa i biskupa u BiH. 19 
Ovaj privilegij nije bio nikakva novost, koja je bila istom uvedena u BiH, 
nego je vrijedio od pamtivijeka u cijeloj Habsburškoj Monarhiji i njezi¬ 
nim zemljama kao što su Dalmacija, Hrvatsko-Slavonska, Primorska 
(Kiistenland), Kranjska, Koruška, Štajerska, Ugarska, Transilvanska, 
Moravska, Češka, Šleska, Galičinska, Bukovinska i sve nasljedne Ha¬ 
bsburške zemlje te je bio uvijek potvrđivan od Svete Stolice prigodom 
preuređenja crkvenih prilika u spomenutim zemljama, tako konkretno 
u južnoj Hrvatskoj 1828. za Zadarsku crkvenu pokrajinu, 20 i 1852. godi¬ 
ne za Hrvatsko-Slavonsku crkvenu pokrajinu. 21 


17 Do konačnoga ustrojstva islamske vjerske zajednice došlo je u jesen 1882. godine 
nakon imenovanja prvoga reisu-l-uleme i odluke o formiranju, školovanju i od¬ 
goju ulema medžlisa u BiH. Usp. K. und K. Gemeinsames Finanzministerium 
(prir.), Bericht iiber die Verwaltung von Bosnien und der Hercegovina 1906, str. 
125; Nusret Šehić, Autonomni pokret Muslimana za vrijeme austrougarske upra¬ 
ve u Bosni i Hercegovini, Svjetlost, Sarajevo, 1980., str. 19-30. 

18 Za Židove španjolskoga podrijetla (sefarde), koji su se već u 16. stoljeću naselili u 
BiH, bio je odobren statut 1882. godine, za Židove njemačkoga, austrijskoga, ugar¬ 
skoga i slavenskoga podrijetla (aškenaze) bile su utemeljene vjerske općine 1883. u 
Sarajevu i 1884. godine u Banjoj Luci. Usp. K. und K. Gemeinsames Finanzmini¬ 
sterium (prir.), Bericht iiber die Verwaltung von Bosnien und der Hercegovina 1906, 
str. 150. 

19 "II Santo Padre, in base al nuovo ordine di cose stabilitosi nella Bosnia e nella Erze- 
govina, volendo mostrare piena fiducia e riconoscenza verso la Sua Maesta Imperi- 
ale e Reale Apostolica che, colla sua generosita e con i suoi impegni per lo avvenire, 
contribuisce si efficacemente al bene ed incremento di quelle Chiese, concede alla 
stessa Maesta Sua ii privilegio di nomina dell'Arciveseovo e dei Vescovi nella Bo¬ 
snia e nell'Erzegovina." A. Mercati, Raccolta di concordati, str. 1015. 

20 Opći šematizam Katoličke Crkve u Jugoslaviji, str. 198. 

21 Isto, str. 51. 

2. Izbor i imenovanje fra Paškala Buconjića apostolskim vika¬ 
rom u Hercegovini 

Nepunu godinu nakon zaposjednuća BiH umire na krizmenom po¬ 
hodu 27. srpnja 1879. u Konjicu, stari apostolski vikar u Hercegovini, 
nasljednik apostolskoga vikara i biskupa fra Rafe Barišića, biskup fra 
Anđeo Kraljević (1807.-1879.). Starost, iscrpljenost, neprekinute nape¬ 
tosti sa starješinstvom Hercegovačke franjevačke kustodije na Širokom 
Brijegu, predvođeno kustodom fra Paškalom Buconjićem, 22 neuspjeli is¬ 
hod apostolskoga pohoda po Hercegovini pomoćnoga splitskog biskupa 


22 Fra Paškal (Stjepan) Buconjić (Drinovci), 2. IV. 1834. - Mostar, 8. XII. 1910.), herce¬ 
govački franjevac, profesor filozofije na Franjevačkome glavnom učilištu Ara Co- 
eli u Rimu (1860.-1867.), kustod Hercegovačke franjevačke kustodije (1874.-1879.), 
naslovni biskup Magydusa i apostolski vikar u Hercegovačkome vikarijatu (1880.- 
1881.), prvi mostarsko-duvanjski biskup (1881.-1910.) s geslom: Sve za vjeru i za do¬ 
movinu. Buconjić je bio imenovan 1890. godine apostolskim upraviteljem Trebinj- 
sko-mrkanske biskupije. Stjepan Buconjić je stupio u franjevački red 1851. godine, 
te je uzeo ime fra Paškal. Temeljno školsko obrazovanje stekao je na Čerigaju i na 
Širokom Brijegu te je odatle bio upućen u Ferraru, u Italiji, gdje je završio filozofsko- 
teološke studije. U Ferrari je ređen za svećenika 1856. i u istom je gradu postigao 
1859. godine naslov lektora (profesora) filozofije. Poslije lektorske službe na franje¬ 
vačkome Glavnom učilištu Ara Coeli u Rimu, bio je vraćen 1867. godine u Herce¬ 
govinu. Tu je radio kao predavač u samostanskoj školi na Širokome Brijegu do 1871. 
i kao župnik u Drinovcima do 1874. godine. Buconjić je bio izabran za poglavara 
(kustoda) Hercegovačke franjevačke kustodije. Posebno se istaknuo u doba usta- 
ničkih godina 1875.-1876. kao posrednik ali kao branitelj katolika Hrvata u Herce¬ 
govini protiv osmanskih, crnogorskih i srpskih pretenzija. Tom prigodom objavio 
je kratki spis: Un cenno semplice suigravami causa principale dell'insurrezioni delle 
popolazioni cristiane, Mostar, 1875., koji je trebao poslužiti međunarodnome povje¬ 
renstvu da sazna prave razloge za ustanak kršćanskih podanika protiv osmanlij- 
skoga ugnjetavanja. Kao hercegovački franjevački kustod umiješao se neopravdano 
u jurisdikciju apostolskoga vikara fra Anđela Kraljevića te došao u veoma oštar 
sukob s njime. Budući da je ovaj sukob mogao poprimiti slične okvire nekadašnje 
Barišićeve afere, izazvao je odlučnu reakciju Svetoga Zbora za širenje vjere, koji je 
poslao apostolskoga pohoditelja, splitsko-makarskoga pomoćnog biskupa Kazi¬ 
mira Forlanija, u Hercegovinu. Apostolski pohod obavljen je u proljeće 1878. bez 
ikakvih negativnih sankcija za kustoda Buconjića. Prema mišljenju vikara Kralje¬ 
vića, pohod je bio beskoristan: Nullum effectum video visitationis Forlani, pisao je 
Kraljeviću Rim. Usp. AP. SC Bosnia, vol. 16, fol. 929v. Na Buconjićevo mjesto bio 
je izabran novi kustod fra Marijan Zovko i time je cijela stvar bila zataškana. Usp. 
Radoslav Glavaš, Biskup o. Paškal Buconjić, prigodom tridesetogodišnjice bisku- 
povanja 1880-1910., Mostar, 1910.; Marko Perić, "Život i rad mostarsko-duvanj- 
skih i trebinjsko-mrkanskih biskupa u zadnjih 100 godina", u: Petar Babić - Mato 
Zovkić (prir.), Katolička crkva u Bosni i Hercegovini u XIX i XX stoljeću, Sarajevo, 
1986., str. 275-281; P. Vrankić, Religion undPolitik, str. 336, 411-413; Andrija Ni- 
kić - Robert Jolić, "Buconjić, Paškal Stjepan", u: Hrvatski franjevački biografski 
leksikon. Leksikografski zavod Miroslav Krleža, Zagreb, 1910., str. 91-92. 

Kazimira Forlanija iz Makarske, 23 neposlušnost pojedinih franjevaca u 
pastoralnoj skrbi vjernika, prekinuli su životni put ovoga prekaljenog 
borca za prava katolika u osmanskoj Hercegovini i neustrašivoga bra¬ 
nitelja prava hercegovačkih franjevaca u njihovu polustoljetnom suko¬ 
bu s nadmoćnijom subraćom iz Bosne Srebrene, bosanskim ujacima. 24 
Neposredno poslije sprovoda biskupa Kraljevića, Starješinstvo herce¬ 
govačkih franjevaca, predvođeno kustodom fra Marijanom Zovkom, 
dogovorilo je strategiju i zamolilo subraću, sve župnike i sve članove 
kustodijskoga vodstva, da se 13. kolovoza 1879. okupe u samostanu na 
Širokom Brijegu da bi raspravili nastalu situaciju i predložili kandidate 
za upražnjeno mjesto apostolskog vikara u Hercegovini. 25 Tom prilikom 
Starješinstvo hercegovačkih franjevaca ne trudi se rasvijetliti neznanje 
i neupućenost nove vlasti u ovoj crkveno-pravnoj proceduri misijsko- 
ga karaktera i javlja samo da mora poslati u Rim temu , prijedlog od 
tri kandidata, za budućega apostolskog vikara. 26 Okružni predstojnik, 
Teodorović (Todorović?), saznavši za ovaj sastanak, saopćuje Starješin- 
stvu Kustodije 12. kolovoza da će njihov prijedlog trojice kandidata biti 
važeći ukoliko način izbora (Wahlmodus) bude u skladu sa zakonima i 
odobren od Zemaljske vlade. 27 Okružna vlast u Mostaru poslala je isto 
saopćenje i vojvodi od VVurttemberga, predstojniku Zemaljske vlade u 
Sarajevu, i zatražila pojašnjenje. Vojvoda od VVurttemberga, proslijedi 
telegrafski vijest u Beč i primijeti da će prijedlog trojice kandidata biti 


23 Usp. P. Vrankić, Religion und Politik, str. 411-413. 

24 P. Vrankić, La Chiesa cattolica, str. 217-255. 

25 Vojvoda od VVurttemberga, ministru Hofmannu u Beč, Sarajevo, 13. 8.1879. ABH 
Sarajevo, GFM BH 3968/1879.; P. Vrankić, Religion und Politik, str. 507. U jesen 
1991. godine imao sam u planu posjetiti Arhiv Provincije u Mostaru. Čak je i 
termin posjeta bio dogovoren i trebao sam popuniti ove podatke iz spisa i svjedo¬ 
čanstava hercegovačkih franjevaca. No, nemiri i rat u Hrvatskoj spriječili su me u 
ovoj namjeri. Ovdje zahvaljujem dragom prijatelju, profesoru fra Andriji Nikiću, 
na svim uslugama i u ono doba ponuđenoj pomoči. 

26 Po dekretu Svetoga Zbora za širenje vjere od 15. 8.1852. bio je reguliran postupak 
poslije smrti apostolskoga vikara u Hercegovini. Kustod Hercegovačke kustodije 
bio je dužan sazvati sjednicu, sastavljenu od svojih savjetnika (diskreta), gene¬ 
ralnoga vikara Apostolskoga vikarijata i svih župnika i u župnoj pastvi aktivnih 
svećenika ( curati ), i tajnim glasovanjem predložiti trojicu dostojnih otaca kao 
nasljednike pokojnika. Kustod je bio dužan pripremiti listu kandidata, ( tema ), 
u roku od osam dana i poslati je pročelniku Svetoga Zbora za širenje vjere i Ge¬ 
neralnome Ministru reda. ASV, AAEESS Austria-Ungheria (1879-1881), pos. 506, 
fasc. 233, fol. 106v. U ovom slučaju kustod Zovko postupio je ispravno i u duhu 
dekreta Svetoga Zbora za širenje vjere. 

27 Kopija pisma kustoda Zovke Ministru reda, 15. 8. 1879. ASV, AAEESS Austria- 
Ungheria (1879-1881), pos. 506, fasc. 233, fol. 108v. 

važeći, ukoliko način izbora bude u skladu sa zakonima i odobren od 
Zemaljske vlade. 28 Predstojnik Bosanskoga ureda u Zajedničkom mini¬ 
starstvu financija u Beču, barun Kraus, odgovara da on podrazumijeva 
zakonsku sukladnost izbora apostolskoga vikara, do nastupa promjene 
sadašnjega stanja u dogovoru sa Svetom Stolicom, u poštivanju dosadaš¬ 
njih uobičajenih postupaka. 29 Drugim riječima, odgovor iz Beča odo¬ 
bravao je indirektno postupak Starješinstva Kustodije. 

U međuvremenu, na Širokom Brijegu sabrani franjevci predložiše 13. 
kolovoza 1879. trojicu kandidata sa sljedećim brojem glasova: fra Paškal 
Buconjić 27, fra Nikola Šimović 17 i fra Lujo Radoš 7 glasova. Kustod 
Zovko poslao je 15. kolovoza 1879. listu predloženih kandidata Pročel¬ 
niku Svetoga Zbora za širenje vjere, kardinalu Simeoniju 30 i Ministru 
Franjevačkoga reda u Rimu, fra Bernardinu iz Portogruara. 31 Okružna 
vlast u Mostaru proslijedila je sa svoje strane vojvodi od Wurttemberga 
listu kandidata, ali s drugim brojem glasova, koju je dobila najvjero¬ 
jatnije od svojih doušnika iz redova hercegovačkih franjevaca. Ona je 
glasila: fra Paškal Buconjić 25 glasova, fra Nikola Šimović 32 isto tako 


28 Vojvoda od Wurttemberga, ministru Hofmannu u Beč, Sarajevo, 13. 8.1879. ABH 
Sarajevo, GFM BH 3968/1879.; P. Vrankić, Religion und Politik, str. 507. 

29 "Ich verstehe unter gesetzmafiig, bis zur Anderung des Status quo im Einver- 
nehmen mit dem Hl. Stuhl, die Beachtung der bisher iiblichen Modalitaten." Te¬ 
legram baruna Krausa vojvodi od Wiirttemberga, Beč, 13. 8. 1879. ABH Sarajevo, 
GFM BH 3968/1879.; P. Vrankić, Religion und Politik, str. 507. 

30 ASV, AAEESS Austria-Ungheria (1879-1881), pos. 506, fasc. 233, fol. 108r-v; P. 
Vrankić, Religion und Politik, str. 507. 

31 ASV, AAEESS Austria-Ungheria (1879-1881), pos. 506, fasc. 233, fol. 108v-109v; P. 
Vrankić, Religion und Politik, str. 507. 

32 Šimović Nikola (Zvirovići 25. IV. 1839. - Mostar 10. IX. 1912.) ugledni hercego¬ 
vački franjevac, studirao je u Perugi, u Italiji, gdje je bio profesor teologije (1860.- 
1866.). Poslije povratka u Hercegovinu bio je tajnik apostolskom vikaru Kraljevi¬ 
ću (1866.-1868.), župnik na Humcu (1868.-1876.), župnik u Mostaru (1876.-1889.), 
župnik u Međugorju (1895.-1899.), zadnji kustod Hercegovačke franjevačke ku¬ 
stodije (1889.-1992.) i prvi provincijal Hercegovačke franjevačke provincije (1892.- 
1895.), dugogodišnji generalni vikar Mostarsko-duvanjske biskupije (1880.-1889. 
i 1899.-1912.). U svoje vrijeme bio je, bez sumnje, uz biskupa Buconjića jedan od 
najsposobnijih hercegovačkih franjevaca. To se vidi po tome što ga je Buconjić, 
premda mu je prije bio konkurent, imenovao generalnim vikarom (tu je službu 
obavljao dugi niz godina) i posebno kada ga je 1910. godine predložio za biskupa 
koadjutora cum iure successionis. Usp. P. Vrankić, Religion und Politik, str. 514; 
Robert Jolić, "Šimović, Nikola", u: Hrvatski franjevački biografski leksikon. Lek¬ 
sikografski zavod Miroslav Krleža, Zagreb, 2010., str. 519. 

25 glasova i fra Lujo Radoš 17 glasova. 33 Vojvoda od Wurttemberga 
proslijedio je telegrafski ovu listu u Beč 21. kolovoza. U međuvremenu 
Zajedničko Ministarstvo financija u Beču obavijestilo je Ministarstvo 
vanjskih poslova o namjerama i planovima hercegovačkih franjevaca 
i zamolilo za pravno razjašnjenje. Službeni Beč, koji je naredio da se 
izvidi što se događa u Hercegovini, saznao je preko svoga veleposlanstva 
u Rimu da Starješinstvo (kustod i njegova četiri savjetnika) hercegovač¬ 
kih franjevaca nije reklo istinu Okružnoj vlasti u Mostaru. Odgovor iz 
Rima nije ostavljao prostora nikakvoj dodatnoj sumnji: niti pročelnik 
Svetoga Zbora za širenje vjere, niti Glavni ministar reda, nisu tražili od 
hercegovačkih franjevaca njihov prijedlog, odnosno temu kandidata, za 
novoga apostolskog vikara. 34 Tom prilikom saznao je veleposlanik da 
Sveta Stolica ne smatra da je došlo pravo vrijeme za imenovanje apo¬ 
stolskoga vikara u Mostaru. Istovremeno mu je bilo potvrđeno da će 
se ovo imenovanje zasigurno obaviti u potpunoj suglasnosti s Carskom 
vladom u Beču i da će izbor pasti na osobu koja će biti po volji vlade. 35 

Ohrabren ovim vijestima iz Beča vojvoda od Wurttemberga započeo je 
studirati listu predloženih kandidata i njihovu pozadinu. Već 28. rujna 

1878. on preporučuje imenovanje fra Paškala Buconjića za apostolsko¬ 
ga vikara u Hercegovini. Uz druge izvore, on se dao posavjetovati i s 
tadašnjim apostolskim vikarom u Bosni, biskupom fra Paškalom Vui- 
čićem, koji je bez oklijevanja preporučio fra Paškala Buconjića. 36 Barun 
Kraus iz Bosanskoga ureda proslijedio je ovu preporuku 19. listopada 

1879. ministru vanjskih poslova, Juliju Andrassyju. Pročelnik Kraus nije 
propustio priliku naglasiti Buconjićevu "podobnost", tj. potpunu odanost 
Caru i Monarhiji, što je u ono vrijeme više značilo nego bilo kakva velika 


33 Različiti broj glasova u listama za pojedine kandidate teško je danas objasniti. 
Fra Nikola Šimović bio je u to doba župnik u Mostaru i prijateljevao je s okruž¬ 
nim predstojnikom. Najvjerojatnije je ovaj preko Šimovića dobivao svoja sazna¬ 
nja što se događalo u Kustodiji i među hercegovačkim franjevcima. U poznatom 
crkvenom sporu između apostolskoga vikara Kraljevića s kustosom Buconjićem 
i njegovim partizanima, koji je prinudio Svetu Stolicu da pošalje apostolskoga 
pohoditelja u Hercegovinu, Šimović se pokazao kao Kraljevićev sljedbenik. Tako 
je Šimović bio jedini pravi protukandidat agilnom Buconjiću. Usp. P. Vrankić, 
Religion und Politik, str. 507. 

34 Telegram baruna Krausa vojvodi od Wurttemberga, Beč, 12.9. 1879. ABH Saraje¬ 
vo, GFM BH 4545/1879.; P. Vrankić, Religion und Politik, str. 508. 

35 P. Vrankić, Religion und Politik, str. 508. 

36 Vojvoda od Wurttemberga Zajedničkom Ministarstvu financija u Beču, Sarajevo, 
28. 9. 1879. ABH Sarajevo, LR Pras. 2096/1879.; P. Vrankić, Religion und Politik, 
str. 508. 

moralna, duhovna ili intelektualna prikladnost izabranika. 37 No, i her¬ 
cegovački franjevci, budući da su znah gdje će se imenovanje odlučiti, ne 
ostadoše skrštenih ruku. Kustod Zovko pohiti u austro-ugarski konzulat 
u Mostar i predade preporuku za Buconjića upućenu direktno caru Franji 
Josipu. Zanimljivo je da se kustod Zovko služi starom austro-ugarskom 
institucijom, u kojoj je imao poznanstva iz vremena prije zaposjedanja 
zemlje, što jasno pokazuje da se on nije još bio navikao na novouspostav- 
ljenu redovnu austro-ugarsku upravu u BiH, Zemaljsku vladu u Sarajevu 
i Okružnu vlast u Mostaru. Drugi razlog obraćanja na konzulat u Mo¬ 
staru može se protumačiti tako da kustod Zovko nije imao povjerenje u 
okružnoga predstojnika Teodorovića. Ovaj je najvjerojatnije, u franje¬ 
vačkom internom natjecanju za stolicu apostolskoga vikara u Hercego¬ 
vini, podržavao fra Nikolu Šimovića protiv fra Paškala Buconjića. On 
je već u proljeće 1879. predlagao smjenjivanje Kraljevića i imenovanje 
Šimovića za biskupskoga vikara u Hercegovini. 38 Snažne preporuke iz 
Sarajeva i Mostara potaknule su pročelnika u Bosanskoj Komisiji, Benja- 
mina Kallaya, da zamoli ministra vanjskih poslova Hofmanna, da pora¬ 
di u Rimu na imenovanju fra Paškala Buconjića za apostolskoga vikara 
u Hercegovini. 39 No Ministarstvo vanjskih poslova, koje je već u rujnu 
bilo informirano iz Mostara o prikladnosti Buconjića, bilo se već po¬ 
trudilo u Rimu preporučiti dotičnoga franjevca za mjesto apostolskoga 
vikara u Hercegovini. Barun Seiller, otpravnik poslova austro-ugarskoga 
veleposlanstva pri Svetoj Stolici u Rimu, predaje 7. studenoga 1879. odgo¬ 
varajuću diplomatsku notu kardinalu državnom tajniku, Lorenzu Nini, i 
preporučuje mu veoma toplo Buconjića, gvardijana samostana na Hum- 
cu. Seiller naglašava u spomenutoj diplomatskoj noti da crkveni veliko¬ 
dostojnici, osim karakteristika koje od njih traži Crkva, moraju izraziti 
svoju odanost vladi. Stoga moli barun Seiller da Buconjić, budući da ima 
sva tražena svojstva koja zahtijeva kako Crkva tako i Vlada, bude imeno¬ 
van apostolskim vikarom u Hercegovini. U preporuci, koja je jedna vrsta 
hvalospjeva u čast fra Paškala Buconjića, koju donosimo u bilješci, nalaze 
se uobičajene fraze iz sličnih diplomatskih dokumenata. 40 


37 Barun Kraus ministru Andrassyu, 19.10.1879. ABH Sarajevo, GFMBH 4974/1879.; 
P. Vrankić, Religion und Politik, str. 508. 

38 Teodorović Zemaljskoj vladi u Sarajevu, 5. 4. 1879. ABH Sarajevo, GFM BH 
1780/1879.; P. Vrankić, Religion und Politik, str. 572. 

39 Pročelnik Kallay ministru Hofmannu, 25. 11. 1879. ABH Sarajevo, GFM BH 
6034/1879.; P. Vrankić, Religion und Politik, str. 508. 

40 "Le P. Bukonic (sic!) doue d'une profonde erudition, d'une grande energie de 
caractere et du don de la representation pourrait en sa qualite de Vicaire Apo- 

U preporuci baruna Seillera, koju je bez sumnje dobio iz Beča, treba 
spomenuti i dvije neobične stvari. Naime, svima je poznato da je u fra¬ 
njevačkoj historiografiji u BiH rasprostranjeno mišljenje, daje "Austrija" 
navodno od samoga početka ignorirala, zapostavljala i uklanjala fra¬ 
njevce iz župne pastve, crkvene uprave i crkvenih služba. Apostolski 
vikar u Bosni, fra Paškal Vuičić, čak je stiliziran kao "prva žrtva i prvi 
mučenik okupatorskog austrijskog režima". 41 No ovdje vidimo da je on 
službeno pitan od austro-ugarskih vlasti u BiH o Buconjićevoj priklad¬ 
nosti za mjesto apostolskoga vikara u Mostaru i da je njegovo mišljenje 
bilo odlučujuće, što se tiče crkvenoga autoriteta, budući da je Vuičić u 
ovo doba bio jedini crkveni autoritet u punom smislu riječi u Katoličkoj 
crkvi u BiH. Znači, apostolski vikar Vuičić nije progonjen i omalova¬ 
žavan od austro-ugarske administracije, nego, kako se kasnije isposta¬ 
vilo, od bosanskih franjevaca, koji ga nisu mogli trpjeti zbog njegova 
"dalmatinskog podrijetla" i takozvane "rimske i ugarske orijentacije". 
Zanimljivo je da je apostolski vikar Vuičić imao najljućega protivnika 
u svome poluzemljaku fra Grgi Martiću, samopozvanom predstavniku 
katolika u Sarajevu, i u njegovu odanom prijatelju i zaštitniku, biskupu 
Strossmayeru, u Đakovu. 42 


stolique rendre des Services signales tant a l'Eglise qu'au Gouvernement. Aussi 
son elevation a cette dignite ne manquerait pas de produire, au dire de Mgr Vu- 
icic, une tres-bonne impression sur les habitants catholiques de l'Herzegovine. 
Le Gouvernement d'Autriche-Hongrie en se fiant aux renseignements qui lui ont 
ete fournis a ce sujet avec la plus parfaite impartialite a done toutes les raisons 
de s'interesser plus vivement a voir le choix du St Siege s'arreter sur le P. Bukonic 
(sic!), lequel a reuni la majorite des suffrages des Franciscains et du Clerge seculier 
en Herzegovine, pour obtenir la dignite du Vicaire Apostolique a Mostar." ASV, 
AAEESS Austria-Ungheria (1879-1881), pos. 506, fasc. 233, fol. llOr; P. Vrankić, 
Religion und Politik, str. 508. 

41 B. Gavranović, Uspostava redovite katoličke hijerarhije, str. 147-174. 

42 Najgore optužbe, u šezdeset točaka, protiv apostolskoga vikara u Bosni, fra Paš- 
kaia Vuičića, sastavio je, nažalost, bosanski franjevac hercegovačkih korijena, 
fra Grga Martić, te ih dao potpisati od svoga malo prikraćenog subrata iz kre- 
ševskoga samostana, fra Grge Franičevića i proslijediti na Sveti Zbor za širenje 
vjere u Rim. Optužbe su bile takve naravi da je Sveti Zbor naredio apostolskom 
pohoditelju u Hercegovini, biskupu Forlaniju, da obavi hitno apostolski pohod i u 
Apostolskom vikarijatu u Bosni i u Provinciji Bosni Srebrenoj. Martićeve optužbe 
protiv vikara Vuičića prihvaćao je bezrezervno i biskup Strossmayer u Đakovu te 
ih je s uvjerenjem slao u Rim, Svetoj Stolici, misleći da će tako Martiću osigurati 
buduću biskupsku stolicu u Sarajevu. Naime, Strossmayer je otvoreno špekulirao 
na nešto puno važnije: povratiti jurisdikciju nad starom Bosanskom biskupijom 
u krilo đakovačkoga biskupa. Dok su franjevačke i Strossmayerove optužbe protiv 
vikara Vuičića bile uglavnom moralne, pastoralne i socijalne naravi, dotle su op¬ 
tužbe austrijskih konzularnih i političkih krugova bile pretežno političke naravi, 

Još čudnija i smješnija ispada tvrdnja baruna Seillera da je Buconjić 
imao iza sebe većinu glasova franjevaca i svjetovnoga klera u Herce¬ 
govini, "lequel a reuni la majorite des suffrages des Franciscains et du 
Clerge seculier en Herzegovine". U tadašnjem Apostolskom vikarijatu u 
Hercegovini nije bilo nijednoga svjetovnog svećenika, nisu bili poželjni 
i nitko se nije trudio ni u Hercegovini ni u Rimu da budu prisutni u 
Vikarijatu. Ne djeluje uvjerljivo jedna danas sanjarska ideja da su even¬ 
tualno okružne vlasti ili c.i k. konzulat u Mostaru pitali biskupijski kler 
u Trebinjskoj biskupiji, njihova provikara, don Lazara Lazarevića, du¬ 
brovačkoga biskupa, Ivana Zaffrona, kao susjede, dušobrižnike i upra¬ 
vitelje Trebinjske biskupije, što bi bilo logično, da je bilo više logike u 
kanonskom procesu oko izbora Paškala Buconjića za apostolskoga vika¬ 
ra u Hercegovini. Teško je danas utvrditi je li Seillerova tvrdnja u diplo¬ 
matskoj noti, koju je dobio iz Beča, da je Buconjić imao iza sebe većinu 
glasova franjevaca i svjetovnoga klera u Hercegovini, plod bečke mašte 
i prijevare ili plod hercegovačke podvale, nastale na Širokom Brijegu ili 
možda u Mostaru, u austro-ugarskome konzulatu. 43 Uz ove preporuke 
dobio je Buconjić još jedno veliko crkveno priznanje. Apostolski poho- 
ditelj Forlani opisao je Buconjića kao redovnika punog revnosti i revnog 
zagovarača redovničke discipline, ukrašenog dobrom naukom, budući 
da je bio lektor u Ara Coeli i vrijedan župnik u Drinovcima, te ga prepo¬ 
ručuje za biskupa u Trebinju, ukoliko bude tamo imenovan biskup. 44 

Državno tajništvo Svete Stolice proslijedilo je molbu i prijedlog austro¬ 
ugarskog veleposlanstva na Sveti Zbor za širenje vjere, budući da se Ka¬ 
tolička crkva u BiH još uvijek vodila kao misijsko područje i tako bila 
podložna jurisdikciji ovoga rimskog dikasterija. Pročelnik Simeoni, 20. 
studenoga 1879., predstavio je listu kandidata papi Lavu XIII. Ovaj za¬ 
povijedi da se imenovanje Buconjića odluči na sjednici Svetoga Zbora 
za širenje vjere, po misijskom pravu, još vladajućem crkvenom pravu 
u zaposjednutoj BiH. 45 Papin prijedlog je bio razmatran na sjednici 22. 
prosinca 1879. i po mišljenju kardinala Howarda, izvjestitelja, postojalo 


predbacujući mu čas prougarsko, čas antiaustrijsko raspoloženje. Usp. AP, SC Bo- 
snia, vol. 16, fol. 826r-831v; P. Vrankić, Religion undPolitik, str. 413-414. 

43 ASV, AAEESS Austria-Ungheria (1879-1881), pos. 506, fasc. 233, fol. llOr; P. 
Vrankić, Religion und Politik, str. 508-509. 

44 "qualora si dovesse nominare un Vescovo per la Diocesi di Trebinje, non esiterei 
a proporre l'attuale Custode P. Pasquale Buconjic, pieno di zelo e sostenitore ze- 
lante della disciplina monastica, come anche adorno di buona dottrina, fu una 
volta lettore in Araceli e poi parroco premuroso a Drinovci in Erzegovina." ASV, 
AAEESS Austria-Ungheria (1879-1881), pos. 506, fasc. 233, fol. 107v. 

45 Isto, 107r. 

je jedno jedino pitanje: "Da li i kojeg od predloženih subjekata priliči 
predočiti Njegovoj Svetosti za ispražnjeni Vikarijat u Hercegovini." 46 
Odluku rimskih stožernika olakšao je ministar reda, fra Bernardin 
iz Portogruara, svojom toplom preporukom Buconjića za upražnjeno 
mjesto u Hercegovini. 47 I sama intonacija Howardove ponencije bila 
je tako složena da je u gotovo svakom retku odisala, bez ikakve kri¬ 
tičnosti, dubokom privrženošću za fra Paškala Buconjića. 48 Kardinali 
odlučiše u spomenutoj sjednici zamoliti papu Lava XIII. da imenuje 
Buconjića apostolskim vikarom u Hercegovini i biskupom in partibus 
infidelium ("u krajevima nevjernika"). U službenoj audijenciji 11. siječ¬ 
nja 1880., u kojoj je primio tajnika Zbora za širenje vjere, nadbiskupa 
Ignacija Masottija, udovoljio je papa Lav XIII. prijedlogu spomenuto¬ 
ga zbora kardinala i potvrdio njihovu želju. Državno tajništvo Svete 
Stolice požurilo se 17. siječnja izvijestiti austro-ugarsko veleposlanstvo 
u Rimu o izboru Buconjića. 49 Nakon što je Sveti Zbor za širenje vje¬ 
re izdao svoj dekret 24. siječnja 1880. o imenovanju vikara Buconjića, 
ispostavilo je Tajništvo brevea Svete Stolice 30. siječnja 1880. dva de¬ 
kreta, prvi o imenovanju fra Paškala Buconjića apostolskim vikarom 
u Hercegovini 50 i drugi o njegovu imenovanju naslovnim biskupom 
Magpdusa in partibus infidelium. 51 

Beč je pravovremeno izvijestio Zemaljsku vladu u Sarajevu i njezina 
predsjedavajućeg, generala Dahlena, o izboru i imenovanju u Mosta¬ 
ru. 52 Budući da između Svete Stolice i Austro-Ugarske Monarhije nije 
još postojao nikakav državnopravni ugovor o pravnom položaju Kato¬ 
ličke crkve u BiH, izbor i imenovanje fra Paškala Buconjića provedeno 
je prema izvanrednom crkvenom pravu (misijskom pravu) u mjerodav- 


46 "Se e quale dei proposti soggetti converra presentare a S. S. pel vacante Vicariato 
della Erzegovina." ASV, AAEESS Austria-Ungheria (1879-1881), pos. 506, fasc. 
233, fol. 107v; P. Vrankić, Religion und Politik, str. 509. 

47 Komentirajući prispjelu listu od trojice hercegovačkih kandidata za mjesto Apo¬ 
stolskoga vikara u Mostaru piše fra Bernardin iz Portogruara, 23.11.1879.: "pero ii 
sottoscritto crederebbe giusto e conveniente di dare la preferenza al padre Pasquale 
Buconjic, che meritamente fu posto in primo luogo della terna". Isto, fol. llOv. 

48 ASV, AAEESS Austria-Ungheria (1879-1881), pos. 506, fasc. 233, fol. 106r-107v; P. 
Vrankić, Religion und Politik, str. 509. 

49 ABH Sarajevo, GFM BH 436/1880.; P. Vrankić, Religion und Politik, str. 509. 

50 ASV, Arch. Brev. 1880., fol. 376r; Remigius Ritzler - Pirminus Sefrin, Hie- 
rarchia catholica medii et recentioris aevi, VIII., Padova, 1978., str. 359-360; P. 
Vrankić, Religion und Politik, str. 509. 

51 ASV, Arch. Brev. 1880., fol. 353r, 360v; R. Ritzler - P. Sefrin, Hierarchia catho¬ 
lica, VIII., str. 359; P. Vrankić, Religion und Politik, str. 509. 

52 ABH Sarajevo, GFM BH 436/1880.; P. Vrankić, Religion und Politik, str. 509. 

nosti Svetoga Zbora za širenje vjere te uza suglasnost Beča, koji je preko 
svojih administrativnih tijela sudjelovao u izboru. Stoga Sveta Stolica 
nije poslala papinski breve na ruke vlade u Beču ili u Sarajevu, nego 
izravno novoimenovanome apostolskom vikaru Buconjiću u Mostar, na 
adresu njegova prethodnika fra Anđela Kraljevića. 

Cijeli postupak Svete Stolice i vlade u Beču odvijao se u korektnome 
međusobnom poštovanju novonastaloga državnog prava i političkoga 
poretka te još važeće crkveno-pravne tradicije u BiH. U međuvremenu, 
Buconjić, dobivši rimske dokumente, zaputio se u Zagreb i dogovorio je 
biskupsko ređenje, koje je obavio zagrebački nadbiskup, kardinal Mi- 
halović, 19. ožujka 1880. Iz Zagreba on je otišao Beč gdje se poklonio 
caru Franji Josipu, upoznao apostolskoga nuncija Jacobinija te konačno 
krenuo za Rim. Lav XIII. primio gaje u službenu audijenciju. Poslije po¬ 
vratka iz Rima Buconjić je bio instaliran za novoga apostolskog vikara u 
Hercegovini 25. travnja 1880., na blagdan sv. Marka. 53 

3. Izbor i imenovanje fra Paškala Buconjića mostarsko-duvanj- 
skim biskupom 

Fra Paškal Buconjić nije dugo ostao apostolski vikar u Hercegovini. 
Nova država, Austro-Ugarska, donijela je ogromne promjene ne samo u 
državnoj administraciji nego i u preuređenju crkvenih struktura. Dok su 
vlade Austrije i Ugarske, preko zajedničkih ministarstava u Beču, uko¬ 
liko su se uspjele međusobno dogovoriti, mogle slobodno preuređivati 
novozaposjednute pokrajine u administrativnome, pravnome i gospo¬ 
darskome pogledu, u duhu vlastitoga i međunarodnog prava i tradicije, 
u crkvenom pogledu nisu imale istu slobodu. Odnosi između Države i 
Crkve u Europi, počevši od Wormskoga konkordata ili ugovora iz 1122. 
godine, 54 bili su regulirani bilateralnim konkordatima, konvencijama ili 
ugovorima između Svete Stolice i Svetoga Rimskog Carstva Njemačke 
Nacije. Ovu praksu Zapadnoga Carstva preuzela su i druga samostalna 
europska kraljevstva, vojvodstva i kneževine. 55 Habsburška Monarhija, 


53 Buconjić kardinalu Siemeoniju, 15. 5. 1880. AP, SC Bosnia, vol. 17, fol. 150r-v; R. 
Glavaš, Biskup o. Paškal Buconjić, str. 9; P. Vrankić, Religion und Politik, str. 509. 

54 Wolfgang Dietrich Fritz, Quellen zum Wormser Konkordat. (Kleine Textefur 
Vorlesungen und Ubungen, Band 177), Berlin, 1968.; Mathias Herweg, Wormser 
Konkordat 1122. Faksimile-Ausgabe. (Deutsche Geschichte in Dokumenten), Braun- 
schweig, 2005.; Peter Classen, Das Wormser Konkordat in der deutschen Verfa- 
ssungsgeschichte, u: J. Fleckenstein (prir.), Investiturstreit und Reichsverfassung. 
(Vortrage und Forschungen, 17), Thorbecke, Sigmaringen, 1973., str. 411-460. 

55 Poslije Svetoga Rimskog Carstva konkordate, konvencije ili državne ugovore sa 
Svetom Stolicom sklopile su tijekom stoljeća skoro sve europske zemlje: Aragon- 

poslije propasti Svetoga Rimskog Carstva, zadržala je tu staru tradiciju 
u svojim nasljednim zemljama, dok je u novoosvojene zemlje po potre¬ 
bi uvela konkordatsku praksu. Odmah po zaposjednuću BiH započela 
je pregovore s Ekumenskim patrijarhatom u Carigradu za reguliranje 
odnosa s Pravoslavnom Crkvom u BiH i konačno pregovore okruni¬ 
la Konvencijom od 28. ožujka 1880. 56 Austro-ugarska vlada započela je 
pregovore i s Turskom Carevinom glede reguliranja odnosa s musli¬ 
manskom zajednicom u BiH i uspješno ih završila 17. listopada 1882. 57 
Pregovori sa Svetom Stolicom za preuređenje odnosa u Katoličkoj crkvi 
u BiH, kako smo u uvodu spomenuli, završeni su u lipnju 1881. Po spo¬ 
menutoj Konvenciji u Hercegovini je zadržana stara Trebinjska bisku¬ 
pija, a u Mostaru osnovana Mostarska biskupija s proširenim naslovom 
Mostarsko-duvanjska biskupija na mjesto već postojećega Apostolskog 
vikarijata u Hercegovini. 

Ovim preuređenjem perspektive apostolskoga vikara Buconjića, da po¬ 
stane prvi mostarsko-duvanjski biskup, postale su veoma realne. Za 
razliku od njegova subrata u Bosni, vikara fra Paškala Vuičića, Buco- 
njiću su vidno porasli izgledi da postane rezidencijalni biskup. Buconjić 
je svjesno i inteligentno radio na svojoj karijeri. On se još kao student 
u Ferrari, pod dojmom domoljubno orijentiranih hrvatskih časnika u 
službi Austrije, hrvatski i proaustrijski probudio i osvijestio. Prigodom 
tisućugodišnjice slavenskih apostola sv. Ćirila i Metoda, 1863. godine, 
održao je veoma zapažen govor u čast Svete braće i proširio svoje sla¬ 
venske i ćirilo-metodske vidike. 58 Buconjić se 1880. godine, u svojoj ši- 


ska 1208., Engleska 1213., Francuska 1268., Francusko Carstvo 1801., Austrijsko 
Carstvo 1855., Kneževina Crna Gora 1886., Kraljevina Srbija 1914., Kraljevina 
Italija 1929., Treće Njemačko Carstvo 1933., Kraljevina Jugoslavija, neratificirani 
konkordat iz 1935., SFR Jugoslavija, Protokol iz 1965., Republika Hrvatska, četiri 
ugovora od 1997.-1998., Bosna i Hercegovina, Temeljni ugovor iz 2006. Usp. An- 
gelo Mercati (prir.), Raccolta di concordati su materie ecclesiastiche tra la Santa 
Sede e le autorita civili 1098-1914, I-II, Tipografia poliglotta vaticana, Citta del 
Vaticano, 1954.; Erminio Fora (prir.), Enchiridion dei Concordati: due secoli di 
storia dei rapporti chiesa-stato, EDB, Bologna, 2003.; Igino Cardinale, Te Saint- 
Siege et la diplomatie. Aprefu historique, juridique et pratique de la diplomatie 
pontificale, Desclee et Cie, Pariš - Tournai - Rome - New York, 1962.; Michael 
F. Feldkampf, La diplomazia pontificia: da Silvestro I a Giovanni Paolo II. Un 
profilo. Jaca Book, Milano, 1998. 

56 P. Vrankić, Religion undPolitik, str. 109-134. 

57 K. und K. Gemeinsames Finanzministerium (prir.), Bericht tiber die Verwal- 
tungvon Bosnien und der Hercegovina 1906, str. 125; N. Šehić, Autonomni pokret 
muslimana, str. 19-30. 

58 Govor se posebno svidio prisutnom đakovačkom biskupu, Strossmayeru, koji ga je 
dao o svom trošku u Rimu tiskati. Usp. R. Glavaš, Biskup o. Paškal Buconjić, str. 9. 

rokogrudnijoj hrvatskoj viziji, mudro odlučio za biskupsko posvećenje 
u Zagrebu i time uspostavio izravne odnose s hrvatskim metropolitom, 
kardinalom Mihalovićem. Mogao je Buconjić mnogo lakše poći u su¬ 
sjednu Dalmaciju i dati se posvetiti od zadarskoga nadbiskupa Mau- 
pasa, splitskoga biskupa Kalođere ili susjednoga dubrovačkog biskupa 
Zaffrona. Svojom odlukom da organizira biskupsko posvećenje u Za¬ 
grebu, Buconjić je oslobodio Apostolski vikarijat i Katoličku crkvu u 
zapadnome dijelu Hercegovine iz geta, u koji su ih strpali prvo bosanski 
franjevci a kasnije, uz njihovu pomoć, i đakovački biskup Strossmayer. 
Kardinal Mihalović bio je pitan u ljeto 1880. od bečkoga nuncija Jaco- 
binija o potrebi i opsegu preuređenja Katoličke crkve u BiH. Sigurno je 
kardinal vijećao o tome i s novoposvećenim biskupom Buconjićem u 
ožujku 1880. te stekao najpovoljnije dojmove o njemu. I nuncij Jacobini, 
koji će kasnije postati kardinal državni tajnik, upoznao je Buconjića u 
Beču za vrijeme njegova pohoda Caru u proljeće 1880. Bez sumnje, i 
on je ostao impresioniran učenošću, duhovnošću i spretnošću novoga 
apostolskog vikara u Hercegovini. No, Buconjić je na Bečkom dvoru i 
u austro-ugarskoj vladi bio manje poznat po svojoj crkvenosti a više po 
svojim političkim nastupima i potezima. Tu je prije svega njegov otvo¬ 
reni i javni nastup i pozdrav upućen caru Franji Josipu 24. travnja 1875. 
u Imotskom, prilikom Careva posjeta Dalmaciji. Tom prilikom on je 
podastro caru Franji Josipu spomenicu o žalosnom stanju katoličkoga 
puka u Hercegovini. 59 Za takav jedan čin trebalo je puno osobne hra¬ 
brosti, domoljublja i crkvenoljublja. Za ovaj čin, koji je u očima Osman- 
lija i domaćih muslimana bio viđen kao veleizdajnički akt, plaćala se 
najviša moguća kazna, gubljenje glave, kao što se upravo dogodilo za 
sličnu hrabrost bosanskom franjevcu, fra Lovri Karauli, u Žiroviću kod 
Livna 20. srpnja 1875. 60 Buconjić predaje predstavnicima europskih sila, 
koji su trebali posredovati između ustanika i Osmanlija 1875. u Her¬ 
cegovini, sljedeći spis: "Kratki pregled pritužaba", 61 koji je isto tako bio 
primijećen od austrijsko-ugarske diplomacije. Ne smije se zaboraviti 
njegov odlučni nastup s vikarom Kraljevićem 1876. godine protiv crno¬ 
gorskih pretenzija na Hercegovinu, što je uvelike pridonijelo kako Bu- 
conjićevu ugledu tako i ugledu Hrvata i katolika u Hercegovini. 62 Poslije 
zaposjednuća BiH Buconjić je bio član sveopće bosansko-hercegovačke 
delegacije, koja se poklonila caru Franji Josipu u Budimpešti. Buconjić 


59 Isti, str. 11-12. 

60 Isti, str. 12. 

61 Pascale Buconjić, Un cenno semplice sui gravami, causa principale insurrezione 
delle popolazioni cristiane in Erzegovina, Mostar, 1875. 

62 R. Glavaš, Biskup o. Paškal Buconjić, str. 13-14. 

je bio sastavljač, uz neznatne preinake, pozdravne adrese hercegovačkih 
zastupnika 12. studenoga 1878. 63 

Sve ove točke bile su veliki utezi na vagi kod Buconjićeva imenovanja za 
prvoga biskupa u Mostaru. Zajednički ministar financija, i odgovorni 
ministar za BiH, Josip Szlavy, predložio je apostolskoga vikara Buco- 
njića za prvoga biskupa novoosnovane Mostarsko-duvanjske biskupije. 
Car je po Konvenciji od 8. lipnja 1881. imao isključivo pravo imenovati 
bosansko-hercegovačke biskupe, pravo koje je imao u svim biskupijama 
Austro-Ugarske Monarhije. Franjo Josip složio se s prijedlogom mini¬ 
stra Szlavya te je imenovao 9. listopada 1881. Buconjića za biskupa u 
Mostaru. 64 Carsko imenovanje bilo je proslijeđeno u Ministarstvo vanj¬ 
skih poslova. Ministar Haymerle dao je odmah nalog veleposlanstvu u 
Rimu da isposluje službeno priznanje Svete Stolice. Budući da je i Sveta 
Stolica bila zadovoljna osobom i carskim imenovanjem, javio je kardi¬ 
nal Jacobini u Beč da je ovo imenovanje izvršeno na izričitu želju Sveto¬ 
ga Oca. 65 U tajnom konzistoriju od 18. studenoga 1881. proklamirao je 
Lav XIII. vikara Buconjića prvim rezidencijalnim biskupom u Mostaru 
i razriješio ga naslovnoga magydskog biskupa in partibus infidelium. 66 
Zemaljska vlada u Sarajevu nije skrivala svoje zadovoljstvo Buconjiće- 
vim imenovanjem za biskupa u Mostaru i nije se ni prevarila u svojim 
nadama i očekivanjima. Buconjić se potiho ali ustrajno pokazao kao 
stabilna osoba i veoma siguran oslonac u bosansko-hercegovačkom epi¬ 
skopatu za austro-ugarsku vjersku i nacionalnu politiku u BiH. 

4. Imenovanje fra Paškala Buconjića trebinjsko-mrkanskim 
upraviteljem 

4.1. Pokušaj oživljavanja Trebinjsko-mrkanske biskupije 

Trebinjska je biskupija strašno stradala za vrijeme Hercegovačkoga 
ustanka (1875.-1878.). Njezin teritorij bio je jedno od glavnih poprišta 
i vojnih sukoba između kršćanskih ustanika i turskih redovnih trupa, 
potpomognutih od domaćega muslimanskog stanovništva. Župe su bile 
opustošene, vjernici se razbježali, dok se većina svećenika bila sklonila u 
susjednu Dalmaciju. Poslije zaposjedanja po austro-ugarskim trupama 


63 Isti, str. 15-16. 

64 ASV, A. Cons. 1881. nr. 49; ABH Sarajevo, GFM Res. BH 15/1882.; P. Vrankić, 
Religion und Politik, str. 511. 

65 "Questa nomina e seguita dietro espresso desiderio di Sua Santita." ASV, AN Vi- 
enna, vol. 595, fol. 373r. 

66 ASV, A. Cons. 1881., fol. 382v-383r. 

1878. godine porasla je nada u bolji i dostojniji život: puk se vraćao u 
razorena i popaljena sela, svećenici u porušene i opljačkane crkve i žu¬ 
pne kuće. 67 U doba pregovora oko preuređenja crkvenoga stanja u BiH 
austrijski predsjedavajući ministar, grof Taafe, i zemaljski namjesnik u 
Zadru, general Rodić, nisu bili voljni da se Trebinjska biskupija izuzme 
ispod administracije dubrovačkoga biskupa. Tomu se usprotivio i du¬ 
brovački biskup Ivan Zaffron i njegov stolni kaptol. Sveti Zbor za širenje 
vjere u Rimu, provikar Lazarević, svećenici i puk Trebinjske biskupije 
tražili su vlastitoga biskupa. Toj njihovoj želji pridružio se kasnije i bi¬ 
skup Zaffron te je s provikarom Lazarevićem predlagao apostolskoga 
vikara u Egiptu, fra Alojzija Ivana Ćurčiju, dubrovačkoga franjevca, za 
trebinjskoga biskupa. 68 No Zajednička vlada u Beču nije mogla udo¬ 
voljiti kako vjersko-političkim tako financijsko-materijalnim željama 
svećenika i puka Trebinjske biskupije. Iz obzira prema pravoslavnim 
kršćanima, o čijoj se budućnosti već duže pregovaralo s ekumenskim 
patrijarhom u Carigradu, Beč nije mogao povećati broj biskupa i bisku¬ 
pija za katolike, koji su bili daleko malobrojniji od pravoslavnih u BiH. 
Po Konvenciji od 8. lipnja 1881. ostala je Trebinjsko-mrkanska biskupija 
i dalje pod upravom dubrovačkoga biskupa dok se Sveta Stolica i Vlada 
u Beču ne dogovore posebnim ugovorom za njezino novo preuređenje. 69 
To je bila na početku mudra i logična odluka koja je proizlazila iz po¬ 
litičkoga kontinuiteta ali i veoma često prolazna opcija do konačnoga 
rješenja, koje se 1881. godine nije dalo još naslutiti. Pet mjeseci poslije 
Konvencije, četiri mjeseca poslije proglašenja uspostave redovite hije¬ 
rarhije u BiH, molio je provikar Lazarević i dalje Sveti Zbor u Rimu 
za imenovanje vlastitoga biskupa u Trebinju, vjerojatno ne znajući još 
uvijek što su Beč i Rim u Konvenciji potpisali, ne znajući isto tako da 
Sveti Zbor za širenje vjere nije imao više nikakvih ovlasti za imenovanje 
biskupa u Trebinju i u cijeloj BiH. 70 Provikar Lazarević i ostalo svećen- 


67 Vrlo dobar prikaz teškoga stanja u Trebinjskoj biskupiji prije i poslije zaposjeda¬ 
nja donosi Ivica Puljić. Usp. Ivica Puljić, "Trebinjska biskupija u XIX stoljeću", 
u: Petar Babić - Mato Zovkić (prir.). Katolička Crkva u Bosni i Hercegovini u 
XIX i XX stoljeću, (Studia Vrhbosnensia - 1), Vrhbosanska visoka teološka škola, 
Sarajevo, 1986., str. 91-119, posebno str. 115-119. 

68 Biskup Zaffron kardinalu Simeoniju, 18.10. 1879., AP, SC Bosnia, vol. 17, fol. 32r- 
33v; don Lazar Lazarević Simeoniju, 2. 12. 1879.; Isto, fol. 26r-27r; P. Vrankić, 
Religion und Politik, str. 522. 

69 Vidi gore bilj. 14. A. Mercati, Raccolta di concordati, str. 1014; P. Vrankić, Reli¬ 
gion und Politik, str. 523. 

70 PVA Stolac, Koncept molbe provikara Lazarevića Svetom Zboru za širenje vjere 
od 6. 10. 1881. Usp. I. Puljić, "Trebinjska biskupija u XIX stoljeću", str. 119. 

stvo Trebinjsko-mrkanske biskupije, kao dobri i vjerni pitomci Urbano- 
va zavoda u Rimu, teško su se snalazili u ovim prijelomnim vremenima, 
nisu umno i voljno mogli ili htjeli usvojiti novonastalo crkveno-pravno i 
državno-pravno stanje Katoličke crkve u BiH, koje je bilo zasnovano na 
Konvenciji i na buli Ex hac augusta iz 1881. godine. 

Zaposjedanje i novo preuređenje crkvenih prilika u BiH donijeli su vid¬ 
nih plodova na području Trebinjske biskupije: počele su se graditi nove 
crkve i nove župne kuće te obnavljati stare i porušene, podizati nove 
škole. Broj vjernika rastao je ponovo, novopridošli katolici iz Monarhije 
uključivah su se u život područne Crkve. I osim svih ovih vidnih uspje¬ 
ha širilo se nezadovoljstvo među svećenstvom i pukom u biskupiji. Uz 
razne materijalne poteškoće, svećenici i puk nisu mogli razumjeti nehaj, 
nedovoljnu pomoć, ponekad i prijetnje novih lokalnih vlasti katoličkom 
stanovništvu, koje je jedino u odlučnom trenutku bilo stalo na stranu 
Monarhije. Osobito im je smetalo, uza sve njihove potrebe i nevolje, mla¬ 
ko i neodlučno držanje dubrovačkoga biskupa i apostolskoga upravitelja 
Mate Vodopića (1882.-1894.), biskupa-pjesnika, pisca i sanjara, te po¬ 
najviše, trajno i sistematsko miješanje biskupa Buconjića u jurisdikciju 
Trebinjske biskupije i u jurisdikciju provikara Lazarevića, svojatajući za 
sebe i za Mostarsku biskupiju sjeverne i sjeveroistočne dijelove biskupi¬ 
je. 71 Opis novonastaloga nezadovoljstva susrećemo najbolje u pismu pro¬ 
vikara Lazarevića od 11. lipnja 1887. pročelniku Svetoga Zbora za širenje 
vjere, kardinalu Simeoniju, gdje ga usrdno moh da uzme u zaštitu prava i 
granice Trebinjske biskupije i da ustane protiv zapostavljanja i proganja¬ 
nja katolika od lokalnih vlasti. Provikar Lazarević vidio je jedino pravo 
rješenje u oživljavanju biskupije kroz imenovanje vlastitoga biskupa u 
Trebinju. 72 Osim ovoga pisma u Rim poslao je provikar Lazarević u ljeto 
iste, 1887., godine opširnu predstavku i na Zemaljsku vladu u Sarajevo, 
gdje je pokušao upozoriti odgovorne na nepravilnosti i ingerenciju bisku¬ 
pa Buconjića te na opću zapostavljenost katolika u Trebinjskoj biskupiji. 73 


71 Ovdje se služimo i oslanjamo samo na dostupne izvore, koji se zbog svoje relevan- 
tnosti nalaze u spomenutim arhivima i koji se odnose na napore za oživljavanje 
Trebinjske biskupije s vlastitim biskupom ili upućuju na njezino podvrgavanje 
pod jurisdikciju mostarsko-duvanjskoga biskupa. 

72 Lazarević Simeoniju, 11. 6. 1887. AP, SC Bosnia, vol. 17, fol. 593r-595v; P. Vrankić, 
Religion und Politik, str. 530. Ovom pismu od 11. lipnja 1888. moralo je prethoditi 
još jedno ranije pismo na koje se pozivaju kardinali Simeoni i Rampolla, kojega 
nisam mogao naći u Arhivu Propagande ni u Tajnom vatikanskom arhivu. 

73 PVA Stolac, 14. 8. 1887., bez broja. Ovaj sam podatak dobio 1989. godine od tadaš¬ 
njega župnika i dekana u Stocu, don Mate Puljića, te mu ovom prilikom najsrdač¬ 
nije zahvaljujem. Usp. I. Puljić, "Trebinjska biskupija u XIX stoljeću", str. 119. 

Predstavka nije našla nikakva pozitivnog odjeka u političkom Sarajevu. 74 
Isto tako Lazarević je upozorio i biskupa-upravitelja Vodopića na njegove 
dužnosti, no, ni on nije pokazivao većega interesa za povjereno stado u 
Trebinjskoj biskupiji. 75 U cijeloj ovoj napetosti imao je jedino Sveti Zbor 
za širenje vjere u Rimu još neko razumijevanje za potrebe Trebinjske bi¬ 
skupije, klera i puka, no nije bio u mogućnosti poduzeti nešto konkretni- 
je u novonastaloj političko-pravnoj konstelaciji, tj. bez suglasnosti i mate¬ 
rijalne pomoći austro-ugarske vlade. Stoga se obraća pročelnik Simeoni 
kardinalu državnom tajniku, Rampolli, za pomoć oko oživljavanja Tre¬ 
binjske biskupije. Kardinal Rampolla izvješćuje papu Lava XIII., koji 
opet na svoj način izražava zabrinutost za loše stanje katolika u Trebinj¬ 
skoj biskupiji te naređuje kardinalu Rampolli da otvori nove pregovore s 
austro-ugarskom vladom u Beču. Kardinal Rampolla daje nalog nunciju 
u Beču da započne pregovore. 76 Luigi Galimberti, tadašnji nuncij u Beču, 
izlaže cijelu problematiku austro-ugarskom ministru vanjskih poslova, 
grofu Kalnokyju, i predaje mu osobno pismo kardinala Rampolle. 77 Svi 
sljedeći koraci i pregovori odvijali su se u duhu ritualnoga birokratskog 
procesa unutar austro-ugarskih zajedničkih ministarstava, Ministarstva 
vanjskih poslova i Ministarstva financija. Ministar Kalnoky obavijestio 
je baruna Kallaya, zajedničkoga ministra financija, komu je bila podvr¬ 
gnuta uprava BiH, o željama Svete Stolice. Istovremeno odjelni pročelnik 
u Ministarstvu vanjskih poslova, barun Pasetti, odgovora preko nuncija¬ 
ture, 11. lipnja 1888. Svetoj Stolici: budući daje pitanje osnivanja biskup¬ 
ske stolice u Trebinju veoma važno i kompleksno, potrebno je unaprijed 
sakupiti sve podatke koji mogu poslužiti za potpune informacije. 78 Mini¬ 
star Kallay daje nalog Zemaljskoj vladi u Sarajevu da provjeri jesu li točni 
prigovori i optužbe provikara Lazarevića, glede postupka lokalnih vlasti 
i ingerencije biskupa Buconjića. 


74 Predstavku nisam našao u Arhivu BiH u Sarajevu. No, pozivanje na nju nalazi se 
u dokumentima istoga arhiva. 

75 Tadašnji tajnik Dubrovačke biskupije, don Vlade Puce, saopćio mi je 1989. godine 
da nije mogao naći ovo pismo u Arhivu Dubrovačke biskupije. 

76 Rampolla Galimbertiju, 29. 5.1888. ASV, AN Vienna, vol. 640, fol. 2r-3r; P. Vran- 
kić, Religion und Politik, str. 530. 

77 Galimberti Rampolli, 13. 6 1888. ASV, AN Vienna, vol. 640, fol. 6r-v; P. Vrankić, 
Religion und Politik, str. 530-531. 

78 "La question de creer un siege episcopal a Trebinje etant a la fois tres importante et 
complexe, ii est indispensable de reunir d'abord tous les elements pouvant servir 
a completer les informations." Pasetti nunciju Gabmberttiju, 11. 6.1888. ASV, AN 
Vienna, vol. 640, fol. 5r-v. 

U ovoj napetoj atmosferi obratiše se 5. rujna 1888. svi svećenici Trebinj- 
ske biskupije, njih sedam, nunciju Galimbertiju s opširnim podneskom 
i ponovo zatražiše imenovanje vlastitoga biskupa za njihovu biskupiju, 
poštivanje biskupijskih granica od biskupa Buconjića, kako ih je defi¬ 
nirao Lav XIII. u buli Ex hac augusta te ga zamoliše da podrži njihove 
pravedne zahtjeve u Beču i u Rimu. 79 Poslije svih ovih intervenata, pred- 
stavaka, preporuka, pozitivnih i negativnih mišljenja pripremila je Ze¬ 
maljska vlada u Sarajevu i Ministarstvo financija u Beču svoje konačno 
mišljenje, čiji je mjerodavni autor bio ministar Kallay. Pročelnik Pasetti 
uručuje nunciju Galimbertiju u ime ministra vanjskih poslova 17. lipnja 
1889., godinu dana poslije zamolbe Svete Stolice, službeni stav Beča, do¬ 
gotovljen u Ministarstvu financija. 80 Uručeni akt veliki je slalom istine, 
poluistine i vještoga manipuliranja poviješću Katoličke crkve u Herce¬ 
govini i u Trebinjskoj biskupiji, koji može ući u svaki bolji priručnik 
diplomatske nedorečenosti: za nedovoljno informirani Rim, nemoćni 
i neupućeni kler Trebinjske biskupije i za nezainteresiranoga biskupa 
Vodopića. Prema mišljenju službenoga Beča na području Hercegovi¬ 
ne postojala je prije doseljenja Slavena (Hrvata) samo jedna biskupija, 
Martaritana, koja se djelomično nalazila na području Hercegovine. 81 
Tako, prema službenome Beču, nema dokaza da je Trebinje bilo nekad 
dio biskupije Dubrovnik i da je Hercegovina bila podijeljena u više bi¬ 
skupijskih jedinica. 82 Stoga je, za Ministarstvo u Beču, veza Trebinja s 
Dubrovnikom nebitna. Kallay razumije i podupire želju Svete Stolice da 
izuzme Trebinjsku biskupiju ispod jurisdikcije dubrovačkoga biskupa i 
da osnuje jednu samostalnu biskupiju. On se slaže sa željom Svete Sto¬ 
lice da bi valjalo jurisdikciju dubrovačkoga biskupa nad Trebinjem pre¬ 
kinuti i predlaže Trebinjsku biskupiju staviti pod jurisdikciju mostar¬ 
skoga biskupa, budući da bi se tada obje biskupije našle u istoj političkoj 
administrativnoj jedinici BiH i da je Mostar politički i administrativni 


79 Svećenici Trebinjske biskupije nunciju Galimbertiju, 5. rujna 1888. ASV, AN Vi- 
enna, vol. 640, fol. 9r-16r. Kopiju ove predstavke poslali su i biskupu upravitelju 
Vodopiću u Dubrovnik. P. Vrankić, Religion und Politik, str. 531. 

80 Pasetti nunciju Galimbertiju, 17. 1. 1889. ASV, AN Vienna, vol. 640, fol. 21r-30v; 
P. Vrankić, Religion und Politik, str. 531. 

81 "que dans cette epoque ii existait, a cote d'une diocese pour le territoire de Raguse 
(Epitaurus) un eveche separe, nomine Martaritana correspondant a peu pres a 
l'Herzegovine de nos jours." Isto, ASV, AN Vienna, vol. 640, fol. 21v. Da bi Beč 
mogao potvrditi svoje teze, služi se zastarjelom bibliografijom, ponajviše djelom 
splitskoga svećenika Carrare. Usp. Francesco Carrara, Chiesa di Spalato, un 
tempo Salonitana, Spalato, 1844., str. 32. 

82 Pasetti nunciju Galimbertiju, 17. 1. 1889. ASV, AN Vienna, vol. 640, fol. 22r; P. 
Vrankić, Religion und Politik, str. 531. 

centar i za vjernike Trebinjske biskupije, dok Trebinje to nije ni u kojem 
slučaju. Osnivanje novoga biskupskog sjedišta u Trebinju dovelo bi do 
borbe s prirodnim poteškoćama koje bi od samoga početka paralizirale 
akcije biskupske stolice. 83 Stoga, zaključuje Kallay hladno i činovnički, 
da bi se izbjegle sve spomenute i nastale poteškoće u pastvi i školama 
treba spojiti distrikt, dosad pod upravom dubrovačkoga biskupa, Tre- 
binjsku biskupiju, s Mostarskom biskupijom. 84 

Nuncij Galimberti proslijedi stav službenoga Beča u Rim. Kardinali, 
Simeoni i Rampolla, nakon internih konzultacija, brzo su uvidjeli da 
Beč ne želi i ne može iz obzira prema pravoslavnima osnovati i dotirati 
novo biskupsko sjedište u Hercegovini te počeše i sami argumentirati, 
da je bolje da u tom slučaju administracija Trebinjske biskupije prijeđe 
u ruke mostarskoga biskupa. Dalje, obojica kardinala, u svome kurijal- 
nom i talijanskom (ne)znanju, navode da je dobro da uprava Trebinjske 
biskupije prijeđe u ruke mostarskoga biskupa, budući da dotični biskup 
govori jezik toga puka. U talijanskoj iredentističkoj viziji Dalmacije toga 
vremena, na žalost, mislilo se, kako na Kuriji u Rimu tako i u dnevnoj 
talijanskoj politici, da se u Dubrovniku i u Dalmaciji govorilo samo ta¬ 
lijanski. 85 Promjenu rimskoga stava saopćio je nuncij Galimberti odjel- 
nom pročelniku Pasettiju 23. rujna 1889. 86 Ipak su kardinali Simeoni i 
Rampolla vidjeli u ovoj odluci carske vlade pozitivan znak, ako Trebinj- 
ska biskupija i dalje bude sačuvana, da ne treba gubiti nadu da će se u 
daljnjoj budućnosti moći obnoviti s vlastitim biskupom. 87 


83 "Installe a Trebinje, le nouveau siege episcopal aurait a lutter, des le debut, contre 
des difficultes naturelles qui paralyseraient tout son action." Isto, ASV, AN Vie- 
nna, vol. 640, fol. 27r; P. Vrankić, Religion und Politik, str. 532. 

84 "Toutes ces considerations conduisent a la conclusion que, pour faire disparaitre 
les inconvenients actuels, et pour preparer une situation dans laquelle le culte ca- 
tholique puisse prendre en Herzegovine l'essor merite et desire par le Gouverne- 
ment, ii faudrait reunir les districts jusqu'ici subordonnes a Raguse avec leveche 
de Mostar." Isto, ASV, AN Vienna, vol. 640, fol. 30r; P. Vrankić, Religion und 
Politik, str. 532. 

85 "Siffatto temperamento, come la S.V. vedra di leggere, procura ii vantaggio ai ca- 
ttolici di Trebinje di avere ii Pastore che parla ii loro idioma." Rampolla nunciju 
Galimbertiju, 18. 9.1889. ASV, AN Vienna, vol. 640, fol. 31v; P. Vrankić, Religion 
und Politik, str. 532. 

86 Galimberti Pasettiju, 23. 9. 1889. ASV, AN Vienna, vol. 640, fol. 33r-v; P. Vran¬ 
kić, Religion und Politik, str. 532. 

87 "E poi manifesto che conservandosi la diocesi, non si perde la speranza di vederla 
in un avvenire piu o meno remoto ricostituita con un Vescovo proprio." Rampolla 
nunciju Galimbertiju, 18. 9. 1889. ASV, AN Vienna, vol. 640, fol. 31v; P. Vrankić, 
Religion und Politik, str. 532. 

Beč se pokazao prezahvalan (avec la plus grande reconnaissance) odlu¬ 
kom Rima te je zaželio da jurisdikcija mostarskoga biskupa nad Trebinj- 
skom biskupijom, premda privremenoga karaktera, ima redovitu formu. 
Još je jednu važnu želju izrazio Beč i zamolio da mostarski biskup može 
imenovati hercegovačke franjevce na župe Trebinjske biskupije. Beču je 
bilo stalo da hercegovački franjevci, koji se školuju u duhu Monarhije, 
dođu i na župe Trebinjske biskupije. Dijecezanski kler, koji se školo¬ 
vao u Urbanovu zavodu Svetoga Zbora za širenje vjere u Rimu, daleko 
od utjecaja bečke vlade, nije uživao povjerenje ministra Kallaya, koji 
je od 1882. instalirao snažnu filofranjevačku crkvenu politiku u BiH. 88 
Još jednu povijesnu netočnost otkriva ovaj dopis i dovodi u zabludu, 
kada govori o dijecezanskome kleru u Trebinjskoj biskupiji, kao da ga 
nema ili da ne postoji kao domaći kler. 89 Sveta Stolica, sa svoje strane, 
nije u potpunosti prihvatila dvije zadnje želje ministra Kallaya nego je 
odgovorila da ne vidi poteškoću prepustiti upravu Trebinjske biskupije 
biskupu u Mostaru u obliku iste jurisdikcije koju je imao dubrovački 
biskup. Nakon preuzimanja administracije od dubrovačkoga biskupa 
može mostarski biskup, ukoliko mu to olakšava pastoralnu službu, pod¬ 
nijeti Svetoj Stolici posebne zamolbe za dodatne povlastice. 90 

4.2. Buconjić apostolski upravitelj trebinjsko-mrkanski 

Poslije trogodišnje napetosti i dvogodišnjega pregovaranja konačno je 
bila uglavljena definitivna predaja uprave Trebinjske biskupije iz ruku 
dubrovačkoga biskupa u ruke biskupa u Mostaru. Ministar Kallay i mi¬ 
nistar Kalnoky bili su konačno zadovoljni, premda im Sveta Stolica nije 


88 "Ensuite, nous pensons qu'il serait tres desirable que les paroisses du diocese de 
Trebinje ne fussent pas fermee aux ecclesiastiques de l'ordre de St. Frani;ois de 
l'Herzegovine et que leveque de Mostar fut autorise a ehoisir les cures aussi dans 
cet ordre aussi longtemps du moins que des pretres seculiers indigene de cette 
province ne pourront pas etre employes." Pročelnik Pasetti nunciju Galimbertiju, 
8. 6. 1890. ASV, AN Vienna, vol. 640, fol. 38r; P. Vrankić, Religion und Politik, 
str. 532-533. 

89 Isto. Povijesni promatrač stječe dojam da ministar Kallay podupire interese re¬ 
dovničkoga klera - franjevaca, kako u Bosni tako sada i u Hercegovini, na štetu 
dijecezanskoga klera. 

90 "Ella poi nel comunicare al Sig. Ministro la surriferita risposta, gli fara intendere, 
che qualora quel Prelato, dopo avere assunta l'amministrazione della Diocesi, tro- 
vasse necessaria al disimpegno del suo ministero pastorale qualche altra facolta, 
potra rivolgersi alla Santa Sede come suole praticarsi in simili circostanze." Ram- 
polla Galimbertiju, 19. 2. 1890. ASV, AN Vienna, vol. 640, fol. 42r-v; P. Vrankić, 
Religion und Politik, str. 533. 

izravno ispunila dvije zadnje želje. 91 Sveti Zbor za širenje vjere naredio 
je svojim dekretom od 16. lipnja 1890. da administracija Trebinjske bi¬ 
skupije prijeđe u ruke mostarskoga biskupa. 92 Papa Lav XIII. sankcioni¬ 
rao je odluku Svetoga Zbora za širenje vjere breveom od 8. srpnja 1890. 
gdje čitamo: "Stoga Našom apostolskom vlašću, snagom ovoga Pisma, 
upravu Crkava Trebinjske i Mrkanske trajno sjedinjenih, koju je do sada 
vodio dubrovački biskup, prenosimo na mostarskoga biskupa pro tem- 
pore bilo u duhovnim bilo u vremenitim stvarima ad beneplacitum No- 
strum, tj. do drukčije odluke." 93 

Papinskim breveom biskup Buconjić postao je apostolski upravitelj Tre- 
binjsko-mrkanske biskupije i time svladao zadnju prepreku u proširenju 
svoje biskupske jurisdikcije nad cijelom Hercegovinom. Premda Buco¬ 
njić nije poštivao jurisdikciju dubrovačkoga biskupa i njegova provikara 
u Trebinjskoj biskupiji, nije jasno koliko je on osobno i izravno sudjelo¬ 
vao u ovome ekspanzionističkom crkvenom pothvatu, odnosno koliko 
je sam surađivao i davao podršku Zemaljskoj vladi u Sarajevu i njezinim 
planovima za njegovu promociju. S druge strane, treba isto tako otvore¬ 
no priznati, da prosvjedi i napori dijecezanskoga klera Trebinjsko-mr- 
kanske biskupije protiv Buconjićeve ingerencije, zlouporabe njegove vla¬ 
stite jurisdikcije, nepoštivanje dijecezanskih granica te nezadovoljstvo 
toga svećenstva s upravom dubrovačkoga biskupa Vodopića i njegovim 
nehajem za povjereno mu stado, nije postiglo željeni cilj: oživljavanje 
Trebinjske biskupije i imenovanje vlastitoga biskupa. Bez vrlo uplivnih 
saveznika u Mostaru, Sarajevu, Beču i Rimu nije mogao proći u Beču 
tako važan projekt svećenstva Trebinjske biskupije. U trenutačno do¬ 
stupnom arhivskom materijalu, samo primjera radi, ne pojavljuje se ime 
vrhbosanskoga metropolite, nadbiskupa Stadlera, kao zagovornika, koji 
je mogao, bez sumnje, preuzeti veoma odgovornu ulogu u ovome sporu, 
između načelne financijske štednje Zemaljske vlade u Sarajevu i oprav- 


91 Pasetti nunciju Galimbertiju, 5. 4. 1890. ASV, AN Vienna, vol. 640, fol. 44r-45r; P. 
Vrankić, Religion und Politik, str. 533. 

92 Vrlo je zanimljivo da je ovaj dekret izdao Sveti Zbor za širenje vjere a ne Zbor za 
izvanredne crkvene poslove u čiju je jurisdikciju, po Konvenciji iz godine 1881., 
došla Crkva u BiH. Ovo se može jedino objasniti dugim povijesnim iskustvom 
Svetoga Zbora za širenje vjere po pitanjima Crkve u BiH i trenutačno nedovolj¬ 
nom upućenošću Svetoga Zbora za izvanredne crkvene poslove, posebno njegova 
još svježeg tajnika Domenika Ferrate, u problematiku Katoličke crkve u BiH. 

93 Leonis XIIIPontificis Maximi Acta, vol. X., Romae, 1891., str. 182. 

danih želja svećenstva Trebinjsko-mrkanske biskupije. 94 Dogodilo se po 
onoj rimskoj poslovici: Dok se dvojica svađaju, treći se veseli. 95 

Zemaljska vlada u Sarajevu i Ministarstvo financija u Beču podupirali 
su, od početka, kako svoje tako i Buconjićeve planove i ciljeve, dok ko¬ 
načno nisu bili okrunjeni punim uspjehom papinom odlukom iz 1890. 
godine. Time se biskup Buconjić pokazao još jednom kao čovjek velikoga 
povjerenja austro-ugarske politike kako u Mostarsko-duvanjskoj, tako i 
u Trebinjsko-mrkanskoj biskupiji i time u cijeloj Crkvi Hercegovine. 

5. Završne misli 

U svome tridesetogodišnjem biskupskom djelovanju biskup Buconjić 
istaknuo se kao veliki hrvatski rodoljub. No prvenstveno on biva spo¬ 
minjan kao vrlo zaslužni sin Hercegovačke franjevačke kustodije i no¬ 
voosnovane provincije, veliki prijatelj hercegovačkih franjevaca, vjerni 
promicatelj njihovih potreba i interesa, kako u Mostaru tako i po cijeloj 
Hercegovini. Neke od tih njegovih zasluga najbolje nabraja 1910. godine 
njegov tajnik i biograf, fra Radoslav Glavaš, prigodom tridesetogodišnji¬ 
ce biskupske službe, koje ovdje citiramo: "Franjevačka mu hercegovačka 
provincija mora da vječno harna ostane, ne samo radi mnogih usluga 
učinjenih joj svakom prilikom, nego naročito i radi toga što je glavni 
grad Mostar očuvao za franjevce, te su mogli da njegovom obilnom pri- 
pomoću podignu krasan samostan i prostrano bogoslovno sjemenište. 
Tik same crkve poklonio je lijep komad najboljeg zemljišta, nekoliko 
vinograda u okolici i prostranu sjenokošu u Blatu za uzdržavanje bo¬ 
goslova u Mostaru. A kako se plelo, da nije bilo biskupova upliva, zago¬ 
vora i zaštite uz obilnu pripomoć ne bi si franjevci nikad tako ugodno 
prebivalište zasnovali bili u kamenitom Mostaru. Radilo se naime, sa 
stanovite i mjerodavne strane, da se tadanja župska crkva i stan oduzme 
franjevcima, pa da crkva služi za katedralku, a župski stan za biskup¬ 
sku residenciju, a franjevci da se zavuku postrance u Vukodo, u staru 
i trošnu biskupsku residenciju, da odatle motre šaroliki Mostar i broje 


94 U arhivima Sarajeva, Beča i Rima nisam naišao na tragove Stadlerova zauzimanja 
za opravdane potrebe klera Trebinjske biskupije u ovoj problematici. Možda je 
vikar Lazarević mislio, u duhu misijskoga prava, da se sva pitanja u Trebinjskoj 
biskupiji mogu riješiti preko Svetoga Zbora za širenje vjere. 

95 Duobus litigantibus tertius gaudet. Joseph Eiselein, Die Sprichwdrter und Sinn- 
reden des deutschen Volkes in alter und neuer Zeit, Literarischer Verlag, Donaues- 
chingen, 1838., str. 267. 

zvijezde po nebesima gledajući poviš sebe, kako vrhu njihovih glava viju 
suri orli lješinari!" 96 

Prelijepa slika idealne harmonije između biskupa i hercegovačkih fra¬ 
njevaca i istovremeno manje lijepa slika neskromnog tajnika i hercego¬ 
vačkoga franjevca Glavaša! Biskup je uistinu ostao u Vukodolu sve do 
24. ožujka 1909. i vijanje orlova "lješinara" iznad njegove glave nisu ga 
spriječili činiti dobro za svoju subraću, hercegovačke franjevce, za njihov 
pomladak, samostane, crkve i za hrvatsku stvar. Istovremeno Glavaš ne 
spominje i ne daje nigdje naslutiti neku Buconjićevu zaslugu za svjetov¬ 
no svećenstvo (dijecezanski kler) u Mostarskoj i u Trebinjskoj biskupiji. 
Tako, kroz pero Buconjićeva biografa, dobiva se, između redaka, dobra 
slika neispunjene biskupske dužnosti i nepostojeće harmonije između 
biskupa i njegova postojećeg i nepostojećeg biskupijskog svećenstva, koje 
mu je bilo povjereno! 

Laudator Glavaš te mnogi drugi poslije njega ne spominju ili ne naslu¬ 
ćuju novu dimenziju franjevaštva u Hercegovini, koja je bila instalirana 
Buconjićevom zaslugom. Buconjić je bio, bez sumnje, istovremeno vrlo 
spretan, sposoban i poslovan kako homo religiosus tako i homo politi- 
cus. On se suvereno oslobađao od folklorne slike i nostalgičnog pojma 
franjevca kao bosanskog ujaka te je obilato pomagao, postupno stvarao 
i uobličavao novi model Franjina sljedbenika u Hercegovini: domoljub¬ 
no, hercegovački i hrvatski orijentiranoga franjevca. Taj novi model, 
za razliku od njegova prethodnika i suvremenika u Bosni, raskidao je 
uspješnije s duhom podčinjenosti, koji je proizlazio iz Milodraške Ahd- 
name i s duhom nostalgije za Osmanskim Carstvom i njegovim padiša- 
hom u Stambolu. Fra Paškal Buconjić je njegovao, jačao i proširivao taj 
novi model franjevaštva, potpomognut novim i zavidnim povlasticama 
katolicizmu naklonjene Habsburške Monarhije. No, i on je istovreme¬ 
no svjesno i uporno nastojao zadržati stari duh privilegirane franje¬ 
vačke isključivosti, utemeljene na stoljetnim povlasticama Svete Stolice 
(privilegia et iura specialia franciscana ) i na povlasticama padišaha iz 
Stambola. Time su bili udareni temelji, zahvaljujući poglavito neposto¬ 
jećoj konkurenciji i političkoj vještini biskupa Buconjića, za jedno novo, 
snažnije i prodornije, isključivošću nadahnuto hercegovačko franjevaš- 
tvo, koje mu je, gle kontradikcije, Konvencijom iz 1881. godine, omogu¬ 
ćila jedna pravna, u bosansko-hercegovačkoj franjevačkoj historiografiji 
veoma dugo ocrnjivana država, Austro-Ugarska Monarhija. Je li to kon¬ 
tradikcija povijesne, povjesničarske, političke ili politikantske naravi, 


96 R. Glavaš, Biskup o. Paškal Buconjić, str. 19-20; M. Perić, "Život i rad mostar¬ 
sko-duvanjskih i trebinjsko-mrkanskih biskupa", str. 279. 

vizije i volje, ili prateća pojava hercegovačko-bosanskoga 
crkvenog podneblja, dalo bi se nadugo govoriti i trebalo 
bi ozbiljno raspravljati?! 

Zanimljivo je ovdje još spomenuti puninu biskupske vla¬ 
sti ( jurisdictionis ) i časti ( honoris ) u Hercegovini, koju je 
u zadnjih 130 godina jedino biskup Buconjić mogao uži¬ 
vati nesmetano u svoj svojoj punini i sve do svoje smrti. 

Tu puninu biskupske vlasti i časti u Hercegovini dobivali 
su i dobivaju još uvijek de iure svi njegovi nasljednici. No, 
ta je punina postupno i defacto počela blijedjeti već 1912. 
godine, izborom i imenovanjem biskupa fra Alojzija Mi¬ 
šića, bosanskoga franjevca i bosanskog Hrvata, rodom iz 
Bosanske Gradiške, "stranca" među hercegovačkim fra¬ 
njevcima, kao što je i Josip Stadler, Brođanin, Slavonac, 
Zagrepčanin i Hrvat, bio "stranac" u Bosni za bosanske 
franjevce 1881. godine. Mišić nije bio persona grata (po¬ 
željna osoba) hercegovačkoga franjevačkog ozračja. Time 
je, danas promatrano, nostalgična harmonija biskupstva 
i franjevačkoga svećenstva u Hercegovini iz Buconjićeva 
doba, koja je bila potpuno u hercegovačko-franjevačkoj 
ruci, postajala sve nedokučivija u zadnjih stotinu godina, 
kako za mostarsko-duvanjske biskupe tako i za hercego¬ 
vačke franjevce i hercegovačko biskupijsko svećenstvo. 97 


97 O tome ćemo možda moći više saznati u sljedećem prilogu. 

Election and nomination of bishops in Herzegovina 
during the Austro-Hungarian rule (1878-1918), the case 
of Bishop Pascal Buconjic 


Summary 

Election and nomination of bishops in the Catholic Church 
has always been a very complex and politically sensitive issue. 
With the occupation of Bosnia-Herzegovina in 1878 and the 
introduction of new legal, economic and administrative regu- 
lations, Austria-Hungary established new relations between 
the State and religious communities in Bosnia-Herzegovina. 
The Convention with the Ecumenical Patriarch of Constan- 
tinople of 28 March 1880 regulated the relations with the 
Orthodox Church in Bosnia-Herzegovina. After two years of 
very intensive negotiations between Vienna and the Holy See 
a similar solution was reached for the Catholic Church in Bo¬ 
snia-Herzegovina. On 8 June 1881, the Convention between 
the Holy See and Austria-Hungary was signed in Rome, a do- 
cument regulating the state-church relations in the Catholic 
Church in Bosnia-Herzegovina. In two other similar treaties, 
Austria-Hungary regulated the relations of the State with the 
Muslim and Jewish communities in Bosnia-Herzegovina. The 
Conventions between Austria-Hungary and the supreme re- 
presentatives of religious communities in Bosnia-Herzegovi¬ 
na, as well as the contracts with other religious communities 
in different countries of the Monarchy, presented a kind of 
international agreement of political, legal and religious cha- 
racter and were an important feature of the legacy of the Au¬ 
stro-Hungarian Monarchy. 

The Convention between the Holy See and Austria-Hungary 
brought along many political and canonical changes in com- 
parison to four-century long Ottoman occupation and strong 
Islamic oppression symbolized in the Ahd-nama ofMilodraz 
from 1463 as well as the rule of missionary canonical law, whi- 
ch was in force in Bosnia-Herzegovina until 1878 or 1881. The 
privilege of appointing Catholic bishops obviously deserved a 
special place in the Convention. The privilege of election and 
nomination of bishops in Bosnia-Herzegovina, according to 
the špirit ofthe Convention of 8 June 1881, was courtesy of Pope 
Leo XIII to "His Majesty" Francis Joseph, Emperor of Austria 
and King of Croatia-Hungary: II Santo Padre.... concede alla 
stessa Maesta Sua ilprivilegio di nomina dell'Arcivescovo e dei 
Vescovi nella Bosnia e nell'Erzegovina. 


139 


PETAR VRANKIĆ - IZBORI I IMENOVANJA BISKUPA U HERCEGOVINI... 


This short paper presents the concrete rule of State law and cano- 
nical law in the process of the election and appointment of the 
first bishop in Herzegovina, Pascal Buconjic OFM. In his tri- 
ple function of an Apostolic Vicar in Herzegovina, a Bishop 
of Mostar-Duvno and finally an Apostolic Administrator of 
Trebinje-Mrkan, which he held successively, the state-church 
character of the reception and the realization of the Conven- 
tion in Herzegovina were most clearly manifested. Buconjic, 
pleno sensu, a church man and a monk, thanks to his reputati- 
on and skill, enjoyed the position of trust with the State Gover¬ 
nment (Landesregierung) in Sarajevo, the Common Ministry 
of Finance in Vienna and the Emperor himself. Consequently, 
Buconjic as a bishop realized almost ali his plans with the Sta¬ 
te, and the Austro-Hungarian Monarchy considered him as 
an excellent partner to promote its ecclesiastic and State plans 
with the Catholic Church in Herzegovina. 

The author does not discuss, on purpose, the human, spiritual, 
religious, sacerdotal, pastoral and Episcopal characteristics of 
Bishop Pascal Buconjic, especially not his relation to the diocesan 
clergy and is happy to leave this task to other observers and 
investigators. He focuses on the interesting and successful 
profile of a Herzegovinian Franciscan Buconjic, which very 
quickly sets him apart from the nostalgic times of Franciscan 
exclusivism, based on privileges of the Ahd-nama ofMilodraz 
but maintains ali privileges of the Holy See ( monumenta, pri- 
vilegia et iura specialiafranciscana) and other privileges of the 
Padi$ah in Istanbul that laid the foundations for a new and 
stronger exclusivism of future Franciscanism in Herzegovi¬ 
na. It is a contradiction that the Convention between Holy 
See and Austria-Hungary, which had so greatly promoted the 
Franciscanism in Bosnia and Herzegovina, was so strongly 
denigrated by Franciscan historiography in this country. 

Keywords : Herzegovina, Bishop Pascal Buconjic, Apostolic 
Vicariate in Herzegovina, the Diocese of Mostar-Duvno, the 
Diocese of Trebinje-Mrkan, the Convention between the Holy 
See and Austria-Hungary, the Apostolic Buli "Ex hac augusta" 
ofLeo XIII. 

